**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 12 Φεβρουαρίου 2021, ημέρα Παρασκευή και ώρα 12.30΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Μισθολόγιο και ζητήματα ανθρώπινου δυναμικού της Ανεξάρτητης Αρχής Δημοσίων Εσόδων» (3η συνεδρίαση).

Στη συνεδρίαση παρέστη ο Υφυπουργός Οικονομικών, κ. Απόστολος Βεσυρόπουλος.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Παναγιώτα (Δούνια) Νόνη, Σάββας Αναστασιάδης, Γεώργιος Βλάχος, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Παναγιώτης Καππάτος, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Μισθολόγιο και ζητήματα ανθρώπινου δυναμικού της Ανεξάρτητης Αρχής Δημοσίων Εσόδων».

Καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.

Τον λόγο έχει ο Εισηγητής της Πλειοψηφίας, κ. Πασχαλίδης.

 **ΙΩΑΝΝΗΣ ΠΑΣΧΑΛΙΔΗΣ (Εισηγητής της Πλειοψηφίας):** Υπέρ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Εισηγητής της Μειοψηφίας, κ. Αλεξιάδης.

 **ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Επιφυλασσόμαστε για την Ολομέλεια, κύριε Πρόεδρε, και για τις απαντήσεις που θα πάρουμε.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής του Κινήματος Αλλαγής, κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Επιφύλαξη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** H Ειδική Αγορήτρια του KKE, Μαρία Κομνηνάκα.

 **ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ):** Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής της ΕΛΛΗΝΙΚΗΣ ΛΥΣΗΣ-ΚΥΡΙΑΚΟΣ ΒΕΛΟΠΟΥΛΟΣ, κ. Βιλίαρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ - ΚΥΡΙΑΚΟΣ ΒΕΛΟΠΟΥΛΟΣ):** Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής του ΜέΡΑ25, κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όπως προκύπτει από τις τοποθετήσεις των Εισηγητών και των Ειδικών Αγορητών, το νομοσχέδιο του Υπουργείου Οικονομικών «Μισθολόγιο και ζητήματα ανθρώπινου δυναμικού της Ανεξάρτητης Αρχής Δημοσίων Εσόδων», γίνεται δεκτό επί της αρχής, κατά πλειοψηφία.

Τον λόγο έχει ο Εισηγητής της Πλειοψηφίας, κ. Πασχαλίδης.

**ΙΩΑΝΝΗΣ ΠΑΣΧΑΛΙΔΗΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, λαμβανομένου υπόψη του ταχύτατα μεταβαλλόμενου οικονομικού τοπίου, τόσο σε εθνικό όσο και σε ευρωπαϊκό και παγκόσμιο επίπεδο, γίνεται αντιληπτή η σημασία της προσαρμογής της χώρας μας σε βέλτιστες πρακτικές εισπραξιμότητας των δημοσίων εσόδων.

Η ΑΑΔΕ έχει αναλάβει αυτό το καθοριστικό για τη λειτουργία του κράτους ρόλο.

Για την επίτευξη, επομένως, των στρατηγικών της στόχων είναι αναγκαίο να δοθούν τα κατάλληλα κίνητρα, που θα επιφέρουν την επιθυμητή αύξηση της παραγωγικότητας και ανταποδοτικότητας των υπαλλήλων.

Δυστυχώς, το ισχύον σύστημα δεν παρέχει επαρκή κίνητρα για την ανάληψη αυξημένων ευθυνών, καθώς οι αμοιβές προσδιορίζονταν αποκλειστικά από την αρχαιότητα και από την κατηγορία εκπαίδευσης, γεγονός που είχε αντίκτυπο στη γενικότερη στρατηγική στελέχωσης και ανάπτυξης της ΑΑΔΕ.

Το σημερινό νομοσχέδιο έρχεται να αλλάξει το τοπίο αυτό, παρέχοντας μισθολογικά κίνητρα, που είναι βέβαιο ότι θα την αυξήσουν την αποδοτικότητα των υπαλλήλων. Συγχρόνως δε, θα προσελκύσουν στελέχη με υψηλή επιστημονική κατάρτιση.

Το παρόν σχέδιο νόμου αποτελείται από 3 κεφάλαια. Το 1ο κεφάλαιο, αποτελείται από 20 άρθρα και αφορά το μισθολόγιο της Ανεξάρτητης Αρχής Δημοσίων Εσόδων. Το 2ο κεφάλαιο, περιέχει 4 άρθρα, τα οποία αφορούν ζητήματα ανθρώπινου δυναμικού της Ανεξάρτητης Αρχής Δημοσίων Εσόδων και το 3Ο κεφάλαιο περιέχει 2 άρθρα, που αφορούν σε εξουσιοδοτικές διατάξεις και στην έναρξη ισχύος των διατάξεων του νομοσχεδίου.

Πιο αναλυτικά, στο πρώτο άρθρο του νομοσχεδίου, αναφέρονται οι υπάλληλοι που υπάγονται στις διατάξεις του νέου μισθολογίου, ενώ στο δεύτερο άρθρο, ορίζονται οι μηνιαίες τακτικές αποδοχές των υπαλλήλων αποτελούνται από τον βασικό μισθό, την οικογενειακή παροχή, τα επιδόματα απομακρυσμένων και παραμεθόριων περιοχών και επικίνδυνης και ανθυγιεινής εργασίας, την ειδική αμοιβή, καθώς και την προσωπική διαφορά, η οποία ενσωματώνεται με την ειδική αμοιβή.

Το τρίτο άρθρο του νομοσχεδίου, κατατάσσει τους υπαλλήλους σε μισθολογικά κλιμάκια βασικού μισθού και σε βαθμούς θέσης εργασίας. Ειδικότερα, οι υπάλληλοι κατατάσσονται σε μισθολογικά κλιμάκια βασικού μισθού, σύμφωνα με την κατηγορία εκπαίδευσης, υποχρεωτικής, δευτεροβάθμιας, τριτοβάθμιας, πανεπιστημιακής εκπαίδευσης και την προϋπηρεσία τους. Και σε βαθμούς θέσης εργασίας, σύμφωνα με τη θέση εργασίας που κατέχουν.

Επιπροσθέτως, στο υπό συζήτηση νομοσχέδιο, προβλέπεται η μισθολογική κατάταξη των υπαλλήλων σε μισθολογικά κλιμάκια, ανάλογα με την κατηγορία εκπαίδευσης, τους ΥΕ, ΔΕ, ΤΕ, ΠΕ. Ειδικότερα, προβλέπονται 13 μισθολογικά κλιμάκια, για τους υπαλλήλους υποχρεωτικής και δευτεροβάθμιας εκπαίδευσης και 19, για αυτούς της τεχνολογικής και πανεπιστημιακής εκπαίδευσης, ενώ καθορίζεται ο τρόπος κατάταξης των κατόχων μεταπτυχιακών τίτλων σπουδών, διδακτορικού διπλώματος και ημερομηνία έναρξης των οικονομικών αποτελεσμάτων της κατάταξής τους.

Στο αμέσως επόμενο άρθρο, καθορίζεται ο χρόνος και ο τρόπος ωρίμανσης των μισθολογικών κλιμακίων του βασικού μισθού, που απαιτεί τρία έτη υπηρεσίας για την υποχρεωτική και τη δευτεροβάθμια εκπαίδευση και δύο έτη, για την τεχνολογική και πανεπιστημιακή εκπαίδευση.

Επιπλέον, το εν λόγω νομοσχέδιο, επιδιώκει και την καθιέρωση του συστήματος προωθημένης μισθολογικής εξέλιξης, σε μια προσπάθεια άμεσης σύνδεσης της εξέλιξης αυτής, όχι μόνο με τον χρόνο υπηρεσίας του υπαλλήλου, αλλά και τα στοιχεία αξιολόγησής του. Μάλιστα, στις περιπτώσεις που υπάλληλος κατά τη διαδικασία αξιολόγησης βαθμολογείται ως ανεπαρκής για την υπηρεσία, διερευνάται η δυνατότητα εφοδιασμού του, με επιπλέον κίνητρα επιμόρφωσης ή άλλων δράσεων βελτίωσης της απόδοσης.

Σημειωτέον, ότι λαμβάνεται μέριμνα, ώστε η μισθολογική ωρίμανση και εξέλιξη, έτη υπηρεσίας, νέοι τίτλοι σπουδών, να είναι πλέον πραγματικοί και να μην συμψηφίζεται με την προσωπική διαφορά.

Βάσει του άρθρου 7, το μηνιαίο βασικό μισθό του μισθολογικού κλιμακίου της κατηγορίας 1 υποχρεωτικής εκπαίδευσης, ορίζεται σε 780 ευρώ. Ο δε μηνιαίος βασικός μισθός των λοιπών μισθολογικών κλιμακίων της κατηγορίας αυτής, διαμορφώνεται με πρόσθεση στο αμέσως προηγούμενο μισθολογικό κλιμάκιο του ποσού, που προκύπτει από τον πολλαπλασιασμό των 780 ευρώ με τον συντελεστή 0,0551.

Αναφορικά με τους βασικούς μισθούς των μισθολογικών κλιμακίων 1 των κατηγοριών δευτεροβάθμιας εκπαίδευσης, τεχνολογικής εκπαίδευσης και πανεπιστημιακής εκπαίδευσης, προσδιορίζεται με βάση το ποσό των 780 ευρώ, πολλαπλασιαζόμενο με αντίστοιχους συντελεστές.

Άλλωστε, το σημερινό νομοσχέδιο διατηρεί και μια σειρά επιδομάτων, όπως είναι της οικογενειακής παροχής, το επίδομα επικίνδυνης και ανθυγιεινής εργασίας, καθώς και το επίδομα των απομακρυσμένων περιοχών.

 Πιο συγκεκριμένα, το επίδομα των απομακρυσμένων και παραμεθόριων περιοχών εξακολουθεί να καταβάλλεται στους δικαιούχους στο ίδιο ύψος και τις ίδιες προϋποθέσεις, συνδεόμενη η χορήγησή του με την πραγματική άσκηση καθηκόντων. Μάλιστα, παρέχεται νομοθετική εξουσιοδότηση προς τον Διοικητή της ΑΑΔΕ για τη χορήγηση προσαυξημένου επιδόματος σε συγκεκριμένες παραμεθόριες και απομακρυσμένες περιοχές στους υπηρετούντες υπαλλήλους, το οποίο δεν μπορεί να υπερβαίνει το ύψος των πεντακοσίων ευρώ μηνιαίως.

Με το 11ο άρθρο εισάγεται η έννοια των βαθμών θέσης εργασίας και προβλέπεται η χορήγηση ειδικής αμοιβής Θέσης Εργασίας υπό την προϋπόθεση εκπλήρωσης συγκεκριμένων όρων με κλιμάκωση της χορηγούμενης ειδικής αμοιβής, θέσης εργασίας, από 100 ευρώ για τον 12ο Βαθμό έως 2.200 ευρώ για το 1ο Βαθμό. Η ειδική αμοιβή ανά Βαθμό Θέσης Εργασίας καταβάλλεται στον υπάλληλο, μόνο υπό την προϋπόθεση της συμμετοχής του στη διαδικασία της αξιολόγησης και μπορούμε με αυτό το σημείο να δώσουμε μια πειστική εξήγηση για τη θέσπιση της απαρέγκλιτης τήρησης της εν λόγω προϋπόθεσης.

 Η χορήγηση ειδικής αμοιβής αποτελεί αναγνώριση της ιδιαίτερης σημασίας των δημοσίων εσόδων και ως εκ τούτου του έργου της ΑΑΔΕ στο πλαίσιο της ελληνικής οικονομίας και κοινωνίας και δεν αποδίδεται δικαιωματικά. Για το λόγο αυτό η άρνηση συμμετοχής σε μια αξιολογική διαδικασία θα «υπέσκαπτε» το κύρος και την αξία της ειδικής αμοιβής, η οποία είναι συνδεδεμένη με την επιτυχή άσκηση του υπαλλήλου.

Εκτός των άλλων ορίζεται και ο δόκιμος υπάλληλος θα λαμβάνει το 75% της ειδικής αμοιβής κατά το πρώτο έτος υπηρεσίας και το 90% κατά το δεύτερο έτος, ενώ με τη μονιμοποίησή του, ο υπάλληλος θα λαμβάνει το σύνολο της ειδικής αμοιβής.

 Οι υπάλληλοι, οι οποίοι υπηρετούν στο Γραφείο του Διοικητή και κατατάσσονται στους βαθμούς 1 έως 5 λαμβάνουν το 70% της ειδικής αμοιβής.

Με το άρθρο 12 καθορίζονται επίσης τα ελάχιστα όρια αποδοχών υπαλλήλων και σε περίπτωση που από τις ρυθμίσεις των διατάξεων του νομοσχεδίου προκύπτουν κατά την αρχική κατάταξη ή σε τυχόν μετακινήσεις τους σε νέα θέση εργασίας, εντός ή εκτός ΑΑΔΕ, συνολικές μηνιαίες αποδοχές χαμηλότερες από αυτές που δικαιούνταν οι υπάλληλοι στην προηγούμενη ημέρα από την ισχύ του νομοσχεδίου. Η διαφορά αυτή διατηρείται ως προσωπική. Η προσωπική διαφορά συμψηφίζεται με οποιαδήποτε μελλοντική αύξηση των αποδοχών του υπαλλήλου. Να σημειωθεί ότι το σύνολο των αποδοχών του υπαλλήλου της ΑΑΔΕ είναι συντάξιμο.

Όσον αφορά το ζήτημα των υπερωριών προβλέπεται ότι αυξάνονται ανά υπάλληλο οι ώρες απασχόλησης, καθ’ υπέρβαση του υποχρεωτικού ωραρίου για απογευματινή υπερωριακή εργασία σε μέχρι 150 ώρες ανά εξάμηνο από 120 ώρες που ίσχυε μέχρι σήμερα, ενώ καθορίζεται με απόφαση του Διοικητή της ΑΑΔΕ ο αριθμός των ωρών νυκτερινής, Κυριακών, πέραν του πενθημέρου και λοιπών εξαιρέσιμων ημερών εργασίας των Υπαλλήλων της ΑΑΔΕ στο πλαίσιο των εγκεκριμένων σχετικών πιστώσεων.

Να τονιστεί ότι προσαυξάνεται κατά 25% η ωριαία αμοιβή μετά την 22η ώρα για υπερωριακή εργασία απογευματινών ωρών πέραν του πενθημέρου.

 Εκτός των άλλων μεγάλη καινοτομία αποτελεί και η θεσμοθέτηση κινήτρου επίτευξης στόχων με συγκεκριμένο πλαίσιο και τρόπο πληρωμής για τα ποσοστά επίτευξης στόχων από 55 έως 110 τοις εκατό και το βραβείο επίτευξης στόχων, όπως και όλες οι νέες μισθολογικές απολαβές δίνονται σε κάθε υπάλληλο υπό την προϋπόθεση ότι εκπληρώνει τις υποχρεώσεις του για την αξιολόγηση.

 Θα ήθελα να τονίσω και ως προς την αποφυγή εντυπώσεων ότι ορίζεται ανώτατο όριο αποδοχών με το άρθρο 16 σε ποσό που δεν μπορεί να υπερβαίνει τις εκάστοτε αποδοχές Γενικού Γραμματέα Υπουργείου, χωρίς να συνυπολογίζεται στο ανωτέρω όριο το επίδομα υπηρεσίας στην αλλοδαπή.

Στο δεύτερο κεφάλαιο του υπό συζήτηση νομοσχεδίου εισάγονται διατάξεις για ζητήματα ανθρώπινου δυναμικού της ΑΑΔΕ και ειδικότερα ρυθμίζονται θέματα που αφορούν την υπηρεσιακή εξέλιξη του προσωπικού της ΑΑΔΕ σε σχέση με τη διαδικασία αξιολόγησης.

Επίσης με το 24ο άρθρο το νομοσχέδιο προβλέπει την πρόσληψη 242 ατόμων στην ΑΑΔΕ με σχέση εργασίας Ιδιωτικού Δικαίου Ορισμένου Χρόνου για την αντιμετώπιση των έκτακτων αναγκών σε προσωπικό που δημιουργούνται από τον σχεδιασμό εκτέλεσης, υλοποίησης και παρακολούθησης των μεταρρυθμιστικών προγραμμάτων και έργων δημοσίων επενδύσεων της ΑΑΔΕ, χρηματοδοτούμενων από το Ταμείο Ανάκαμψης και Ανθεκτικότητας με διάρκεια απασχόλησης 36 μηνών.

Στο τρίτο και τελευταίο μέρος του σχεδίου νόμου προβλέπονται εξουσιοδοτικές διατάξεις του Διοικητή της ΑΑΔΕ για καθορισμό της διαδικασίας και των προϋποθέσεων της προωθημένης μισθολογικής εξέλιξης των υπαλλήλων, όπως επίσης και για τον καθαρισμό ζητημάτων που σχετίζονται με τη χορήγηση προσαυξημένου επιδόματος σε παραμεθόριες περιοχές, με την αξιολόγηση, την υπερωριακή απασχόληση και την αποζημίωση των συλλογικών οργάνων.

Κλείνοντας, θα ήθελα να τονίσω πως με την εισαγωγή τέτοιων ρυθμίσεων, όπως αυτές που προβλέπονται στο παρόν νομοσχέδιο νόμου, οι οποίες στοχεύουν στην αξιοποίηση των γνώσεων και των ικανοτήτων του ανθρώπινου δυναμικού των υπηρεσιών του δημόσιου φορέα, θέτουν τις βάσεις για ένα μέλλον ανάπτυξης και ευημερίας.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ τον κύριο Πασχαλίδη.

Θα κάνουμε μία μικρή αλλαγή στο πρόγραμμα. Θα παρακαλέσω κύριε Αλεξιάδη να προηγηθεί ο κύριος Σκανδαλίδης γιατί έχει μία υποχρέωση στην Ολομέλεια.

Το λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Μετά την ακρόαση των εκπροσώπων και του Διοικητή της ΑΑΔΕ, επιβεβαιώθηκε ότι οι θέσεις που διατυπώσαμε ως Κίνημα Αλλαγής επί της αρχής είναι και ορθολογικές και δίκαιες. Η μετατροπή της Γενικής Γραμματείας Δημοσίων Εσόδων σε Ανεξάρτητη Αρχή Δημοσίων Εσόδων, ήταν ένα τεράστιο λάθος, με πολλές ουρές, μία από τις οποίες είναι και αυτό το νομοσχέδιο που ήρθε.

Επιβεβαιώθηκε από τη συζήτηση ότι ο Διοικητής της Ανεξάρτητης Αρχής Δημοσίων Εσόδων κατέστη απόλυτος άρχοντας με υπερεξουσίες και με ελάχιστη δημοκρατική λογοδοσία, που έχει δικαίωμα να αξιολογεί, αλλά όχι να αξιολογείται. Και θέλω, κύριε Πρόεδρε, εδώ να τονίσω την περιφρονητική συμπεριφορά του απέναντι στην Επιτροπή μας, όταν στις βασικές ερωτήσεις που και εγώ του έθεσα για τις υπερεξουσίες του, για τους οργανισμούς που φτιάχνει μόνος του, για τις αποφάσεις που παίρνει μόνος του, για τον τρόπο που αξιολογεί μόνος του, για τον τρόπο που διοικεί μόνος του, δεν βρήκε μία κουβέντα να πει και τις παρέκαμψε. Τουλάχιστον ας αντιδρούσε, να πει «δεν έχεις δίκιο». Απλά επιβεβαίωσε με τη σιωπή του ότι είναι ένας απόλυτος άρχοντας σε μία υπηρεσία που υποτίθεται είναι ανεξάρτητη, αλλά είναι κομμάτι του ελληνικού δημοσίου σοβαρό και κάνει την πολιτική του, έξω και πέρα από οποιοδήποτε έλεγχο και οποιαδήποτε διαδικασία.

Το νομοσχέδιο με το «τυράκι» της διασφάλισης των αμοιβών και τις πιθανές αυξήσεις για ορισμένους, προσπαθεί να νομιμοποιήσει αυθαίρετα συστήματα αξιολόγησης και κατάταξης υπαλλήλων και εμένα μου κάνει εντύπωση πώς οι φορείς με ομοφωνία ουσιαστικά, αντέκρουσαν το νομοσχέδιο, ενώ στην πράξη ήδη οικονομικά ο καθένας ξεχωριστά πιθανά και να ωφελούνται από τις διατάξεις του νομοσχεδίου.

Ο κύριος Πιτσιλής περιέγραψε τις κακοδαιμονίες του προηγούμενου μισθολογικού συστήματος, αλλά δεν απάντησε σε καμία από τις ανησυχίες μας για αυτό που εξηγείται, γιατί δεν φώτισε τίποτα από τα σκοτεινά σημεία του νομοσχεδίου. Ήταν στοχευμένα πολύ φειδωλός.

Τώρα, ως προς τα άρθρα: Για το άρθρο 1, σχετικά με το πεδίο εφαρμογής, είπαμε και εμείς και οι υπόλοιποι φορείς ότι η λογική του «διαίρει και βασίλευε» είναι εξαιρετικά προβληματική. Η αναντιστοιχία του μισθολογίου με αυτό του δημόσιου τομέα και ειδικά με τους συναδέλφους τους που υπηρετούν στο Υπουργείο Οικονομικών είναι εξαιρετικά στρεβλωτική.

Για τα άρθρα 4 έως 10, επανατοποθετούν το σύστημα υπολογισμού του βασικού μισθού, βάσει κατηγορίας εκπαίδευσης των υπαλλήλων και ετών υπηρεσίας –ωρίμανση- και τα επιδόματα τέκνων –οικογενειακή παροχή- απομακρυσμένων παραμεθόριων περιοχών και επιδόματα επικίνδυνης και ανθυγιεινής εργασίας, όπως προβλέπονται στο μισθολόγιο του δημόσιου τομέα, όπως θεσμοθετήθηκε από το ν.4354.

 Αυτό που κατά τα λοιπά ο κύριος Πιτσιλής το παρουσίασε ως παρωχημένο.

Στο άρθρο 11, για την ειδική αμοιβή και τον βαθμό θέσης εργασίας. Είναι προφανώς το πιο προβληματικό άρθρο του νομοσχεδίου. Προβλέπει μια αυθαίρετη κλίμακα ειδικών αμοιβών ανά θέση εργασίας. Δεν ξέρουμε όμως, ποιοι, πόσοι και πώς θα καταταγούν σε αυτή την κλίμακα. Φρόντισε η Κυβέρνηση να προεξοφλήσει νομοθετικά για την κατάταξη των πολύ στενών συνεργατών του Διοικητή. Για τους άλλους, όλα στην προαίρεση του Διοικητή. Και μάλιστα, με την παράγραφο 5, τίθενται εκτός κλίμακας όσοι αρνηθούν την αυθαίρετη αξιολόγηση του Διοικητή.

Αυτή τη στιγμή, είναι η συντριπτική πλειονότητα των εργαζομένων. Λένε ότι είναι πάνω από το 90%. Ένας από τους εκπροσώπους είπε ότι στον κλάδο του, τους τελωνειακούς αν δεν κάνω λάθος, ήταν 97%. Είναι εξαιρετικά αυταρχική η επιλογή αυτή και ομολογία αποτυχίας του Διοικητή και της Κυβέρνησης να εξασφαλίσουν έναν αδιάφανο και ευρείας αποδοχής σύστημα πρόσθετων αμοιβών.

Και μια απορία δικαιολογημένη. Πως βγάζετε το κόστος; Σημαίνει ότι έχει προηγηθεί προσομοίωση και άρα έχετε έτοιμη την τοποθέτηση. Γιατί δεν μας λέτε την τοποθέτηση; Αν φτάσατε να πείτε ότι κοστίζει αυτό 48 εκατομμύρια, αν δεν κάνω λάθος αυτό λέει, σημαίνει ότι έχετε ήδη δουλέψει την προεργασία. Θα ήταν πολύ εύκολο να τη φέρεται στη Βουλή, για να δούμε και τι είναι αυτό το πράγμα που κοστίζει τόσο, αφού το έχετε βρει.

Επιπλέον, είναι εξόφθαλμο λάθος ότι οι βαθμοί σε θέσεις εργασίας 10-13 έχουν τόσο μεγάλη απόσταση και ποσοστιαία, αλλά και ως απόλυτο νούμερο μεταξύ τους και από τους παραπάνω βαθμούς. Μοιάζει με ένα καράβι η ΑΑΔΕ, που είναι τόσο μεγάλη η απόσταση του καπετάνιου και των αξιωματικών του από τους ναύτες του, που μπορεί να μετατραπεί εύκολα σε «γαλέρα».

Για το άρθρο 12 και τα ελάχιστα όρια αποδοχών. Είναι θετική η διατήρηση, όπως και να έχει, μέρους της προσωπικής διαφοράς. Ωστόσο, εργαλειοποιείται από το νομοσχέδιο και διαχωρίζει και διχάζει τους υπαλλήλους. Με αφορμή αυτό το άρθρο, υπογραμμίζουμε ότι πρέπει να συμπεριληφθούν οι νέοι υπάλληλοι της ΑΑΔΕ στην προσωπική διαφορά μέχρι να θεσμοθετηθεί ένα κοινά αποδεκτό σύστημα αμοιβών. Κύριε Υπουργέ, σας έχουμε καταθέσεις και μια ερώτηση σχετική εδώ και αρκετό καιρό που ζητούσαμε να αποκατασταθεί αυτή η αδικία.

Για τα άρθρα 13 και 14, σχετικά με τις υπερωρίες και τις αμοιβές συλλογικών οργάνων και εκπαιδευτών. Θεωρούμε ότι τα θέματα αυτά πρέπει να ρυθμίζονται οριζόντια στη Δημόσια Διοίκηση και όχι ad-hoc.

Για τα άρθρα 19 και 20, που αφορά στις γενικές ρυθμίσεις για τα θέματα αποδοχών. Πρέπει και αυτά να ρυθμίζονται οριζόντια στη Δημόσια Διοίκηση και όχι ad-hoc.

Για το άρθρο 15, σχετικά με το βραβείο επίτευξης στόχου. Εκτιμούμε ότι αποτελεί σφάλμα η προβλεπόμενη ατομική αξιολόγηση. Εδώ γίνεται σύνδεση με το αυθαίρετο σύστημα αξιολόγησης στο οποίο αντιδρούν οι εργαζόμενοι. Ήδη έχουμε πολύ αρνητικές απόψεις για την εφαρμογή του συστήματος όπως εφαρμόζεται σήμερα.

Επαναλαμβάνω αυτό που είπα και στη συζήτηση με τους φορείς, ότι η αξιολόγηση στο δημόσιο ξεκινάει από την αξιολόγηση μονάδας, από τους δείκτες αποδοτικότητας έργου. Από εκεί ξεκινάει. Δεν ξεκινάει να διασπάσεις ένα γραφείο με τρεις υπαλλήλους, με τρεις διαφορετικούς μισθούς, όταν κάνουν την ίδια δουλειά και αλληλοϋπονόμευση στην αυτοαξιολόγηση και στην αξιολόγηση των συναδέλφων τους από τον ένας στον άλλο. Δεν λειτουργεί έτσι η Δημόσια Διοίκηση.

Για τα άρθρα 21-23, Θεωρούμε αυταρχικό το ότι προσαρμόζεται το σύστημα επιλογής προϊσταμένων οργανικών μονάδων της ΑΑΔΕ και στο σύστημα υπηρεσιακής εξέλιξης του προσωπικού της ΑΑΔΕ, με πρόβλεψη ότι οι υπάλληλοι που δεν συμμετέχουν στην αξιολόγηση δεν μπορούν να κριθούν και οι προϊστάμενοι που δεν συμμετέχουν θα παύονται. Αυτό, σε συνδυασμό με το άρθρο 15, νομίζω εμφανίζει μια ακραία αν θέλετε εικόνα δεσποτικής λειτουργίας, μονοπρόσωπης λειτουργίας ενός Οργανισμού.

Για το άρθρο 24, για τις προσλήψεις υπαλλήλων ορισμένου χρόνου, ήτοι 36 μηνών για τα έργα του Ταμείου Ανάκαμψης, διαφωνούμε με τον τρόπο που γίνεται. Δεν απαντήθηκε γιατί δεν παίρνετε μόνιμο προσωπικό. Αν αυτά τα έργα θα είναι μακράς πνοής, χρειάζονται μόνιμο προσωπικό. Αν θα είναι απλές εφαρμογές που χρειάζονται την υποστήριξη ενός αναδόχου έως να ενσωματωθούν στον Κεντρικό Μηχανισμό, η πρόσληψη προσωπικού ορισμένου και όχι αορίστου χρόνου, είναι λάθος και ουσιαστικά είναι πρόδηλη η σκοπιμότητά τους.

Τέλος, σε ό,τι αφορά στο άρθρο 25 για τις εξουσιοδοτικές διατάξεις, νομίζω ότι αποτελούν συνέχιση της παραχώρησης υπερεξουσιών στο Διοικητή της ΑΑΔΕ και, συνεπώς, διαφωνούμε ριζικά.

Αυτά , κ. Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, κ. Σκανδαλίδη.

Το λόγο έχει ο Εισηγητής της Μειοψηφίας, κ. Τρύφων Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ευχαριστώ, κ. Πρόεδρε.

Θεωρούσα ότι η Κυβέρνηση θα μας διευκόλυνε και μετά από τις τοποθετήσεις των φορέων, τουλάχιστον, θα έδινε μία παράταση, θα έλεγα ότι «το αποσύρω, για να γίνει διαβούλευση και για να το ξαναφέρω και να το κουβεντιάσουμε», αλλά, πραγματικά, με εκπλήσσει η στάση. Δεν είναι στάση προσωπική του κ. Βεσυρόπουλου, είναι στάση της Κυβέρνησης. Σε ένα ζήτημα, στο οποίο όλοι οι φορείς του Υπουργείου Οικονομικών έθεσαν ζητήματα, όλα τα Κόμματα έθεσαν ζητήματα, εκτός από τη Νέα Δημοκρατία και καλά κάνει ο αγαπητός συμπατριώτης μου Εισηγητής – «συμπατριώτης μου» εννοώ από την όμορφη πόλη που γεννηθήκαμε και μεγαλώσαμε και οι δύο - που επειδή είναι Εισηγητής, πρέπει, να πάρει αυτή τη θέση, αλλά καταλαβαίνω από άλλους βουλευτές της Νέας Δημοκρατίας που τοποθετήθηκαν ή που συζητήσαμε τα θέματα, που θέτουν, πως όλοι διαφωνούν. Γιατί επιμένετε, να έρθει αυτό το νομοσχέδιο;

Εντωμεταξύ, σήμερα έγινε και κάτι, το οποίο, εγώ, θα το τονίσω, γιατί ίσως από κάποιους δεν έγινε αντιληπτό. Σήμερα, κυρίες και κύριοι βουλευτές, άνοιξε ένα μεγάλο κεφάλαιο. Σήμερα στη Βουλή άνοιξε στο πολιτικό σύστημα της χώρας το κεφάλαιο, που λέγεται «ΑΑΔΕ η επόμενη μέρα». Εμείς, δεν πρόκειται, να μείνουμε σιωπηλοί σε αυτό το ζήτημα και τα λέω αυτά εγώ, που ως Εισηγητής των σχετικών διατάξεων, λόγω της υποχρεωτικότητας την περίοδο εκείνη, έχουμε εισηγηθεί σχετικές διατάξεις.

Άνοιξε σήμερα ο διάλογος για την αποτελεσματικότητα των φοροελεγκτικών μηχανισμών επί ΑΑΔΕ, δηλαδή, κάποια στιγμή πρέπει, να συζητήσουμε, τι γινόταν με τη φοροδιαφυγή και το λαθρεμπόριο πριν την ΑΑΔΕ και τι γίνεται μετά και να δούμε τα αποτελέσματα.

Άνοιξε ο διάλογος για την αναδρομή, πώς φτάσαμε από τη ΓΓΔΕ. Θυμάμαι τότε έναν ανεξάρτητο επικεφαλής της, που αργότερα αποφάσισε, να ενταχθεί σε πολιτικό κόμμα και να επιβραβεύσει αργότερα με Υπουργείο, μέχρι σήμερα όλη αυτή τη διαδικασία. Πρέπει, λοιπόν, να συζητήσουμε, πώς φτάσαμε σε αυτό και πρέπει, να συζητήσουμε το τι φοροελεγκτικούς μηχανισμούς θέλουμε, διότι αυτό το ότι «μια φορά το χρόνο θα έχουμε έναν απολογισμό εδώ, χωρίς να συζητάμε την ουσία του πράγματος», εγώ, θα ξαναπώ το παράδειγμα που έχω πει: Αν η Βουλή ομόφωνα αποφασίσει ότι για να χτυπήσουμε το λαθρεμπόριο καυσίμων, πρέπει, να στοχεύσουμε σε ελέγχους στα διυλιστήρια, αυτό δεσμεύει την ΑΑΔΕ; Όχι, η ΑΑΔΕ μπορεί, να πει «ευχαριστώ πολύ για τη γνώμη σας, αλλά κατά τη δική μου άποψη, πρέπει, να κάνουμε ελέγχους στα πρατήρια καυσίμων κι όχι στα διυλιστήρια». Το λέω αυτό, διότι τις προγραμματικές δηλώσεις της Κυβέρνησης ΣΥΡΙΖΑ αυτά λέγαμε, αλλά, δυστυχώς, κάποιοι υπηρεσιακοί κι άλλοι παράγοντες καλυμμένοι πίσω από αυτά, έκαναν διαφορετικά πράγματα.

Ανοίγει, λοιπόν, διάλογος «ΑΑΔΕ η επόμενη μέρα». Θεωρώ, κ. Πρόεδρε της Επιτροπής Οικονομικών Υποθέσεων, με όλο το σεβασμό και την αγάπη ότι πρέπει, να πάρετε εσείς μια πρωτοβουλία, να έρθει κάποια στιγμή ο κ. Διοικητής εδώ και να συζητήσουμε τα της ΑΑΔΕ. Διότι, εγώ, δε μπορώ, να φανταστώ ότι στην Ελληνική Επικράτεια θα αρχίσουμε, να φτιάχνουμε ξεχωριστά κρατίδια, όπου θα υπάρχουν ξεχωριστές εξουσίες και ο καθένας θα κάνει ό,τι θέλει.

Επειδή καταλαβαίνω ότι μπορεί κάποιοι από αύριο, να γράφουν και να λένε «ο Αλεξιάδης το ένα, το άλλο κ.λπ.», εγώ θα σας πω τη διαχρονική θέση της Αριστεράς, την οποία έχω εκφωνήσει, πρώτα από όλα ως συνδικαλιστής στο χώρο των εφοριακών. Τη διαχρονική θέση της Αριστεράς μετά με άλλες ιδιότητες την έχω πει και αλλού, την επαναλαμβάνω σήμερα. Εμείς θέλουμε τη λειτουργία όλου του Δημοσίου, αλλά, ειδικά, των υπηρεσιών του Υπουργείου Οικονομικών, διότι ξέρουμε το τι δύναμη έχουν οι υπηρεσίες του Υπουργείου Οικονομικών σε πολιτικές παρεμβάσεις, στο πώς ευνοούνται επιχειρηματικά συμφέροντα, στο πώς ελέγχονται άλλα, στο πώς ευνοούνται πολιτικοί φίλοι, στο πώς καταδιώκονται πολιτικοί εχθροί, στο πώς παρεμβαίνουμε σε Μέσα Μαζικής Ενημέρωσης κ.λπ.. Τα γνωρίζουμε πολύ καλά από την ιστορία «ΠΑΣΟΚ-ΝΔ, ΝΔ- ΠΑΣΟΚ».

Εμείς, λοιπόν, θέλουμε λειτουργία αυτών των υπηρεσιών χωρίς πολιτικές, συνδικαλιστικές, εξωθεσμικές γενικά παρεμβάσεις, όπως στις πιο πολλές χώρες της Ευρωπαϊκής Ένωσης και βεβαίως της Αμερικής.

Σήμερα, λοιπόν, συζητάμε ένα νομοσχέδιο όπου όλοι οι φορείς διαφωνούν και, προσέξτε, αυτό σηματοδοτεί και κάτι πολιτικά. Είναι το πρώτο νομοσχέδιο της Κυβέρνησης Μητσοτάκη, από τον Ιούλιο του 2019, γιατί μέχρι τώρα ερχόταν ο κ. Υπουργός, ο κ. Σταϊκούρας, φαντάζομαι θα έρθει να το επαναλάβει στην Ολομέλεια και μας έλεγε ο τάδε φορέας είπε αυτό, ο δείνα φορέας είπε το άλλο.

 Τι θα πουν τώρα που όλοι οι φορείς διαφωνούν;

Μάλιστα, δε διαφωνούν απλά, διαφωνούν με βαρύτατους χαρακτηρισμούς και κατηγορίες και κυρίως διαφωνούν με επιχειρήματα.

 Για να μην παρεξηγηθούμε, εγώ είμαι στο Υπουργείο Οικονομικών από το 1987 και γνωρίζω πρόσωπα και καταστάσεις. Από αυτούς που σας μίλησαν είναι σημαντικά στελέχη και ικανά συνδικαλιστικά στελέχη από το χώρο της ΝΔ και από τον χώρο του ΠΑΣΟΚ – ΚΙΝΑΛ. Δεν είναι φανατικοί συριζαίοι οι περισσότεροι εξ αυτών, είναι από άλλους πολιτικούς χώρους. Άρα, πρέπει να το λάβετε υπόψη.

Να ξεκαθαρίσω, πρώτα απ’ όλα, κάτι. Δημιουργήθηκε μία παρεξήγηση χθες. Βεβαίως, και είναι θετικό να υπάρχει ειδικό μισθολόγιο που να ορίζει, να διευκρινίζει, να περιγράφει και να κατοχυρώνει πρόσθετες αμοιβές των υπαλλήλων της ΑΑΔΕ, αλλά και του ΣΔΟΕ, των κτηματικών υπηρεσιών και άλλων υπηρεσιών του Υπουργείου Οικονομικών.

Αυτό, όμως, όχι με αυτό το νομοσχέδιο. Άλλο το να αποδεχόμαστε τη γενική αρχή και άλλο να αποδεχόμαστε αυτά που λέει το νομοσχέδιο και κυρίως ως προς την λογική που μπήκε για τους συνδικαλιστικούς εκπροσώπους.

Το Υπουργείο Οικονομικών χρειάζεται συλλογική δράση. Όταν αύριο μια ομάδα δέκα ελεγκτών παραλάβει ένα μεγάλο σκάνδαλο ή ένα μεγάλο έλεγχο ενός τραπεζικού ιδρύματος ή τεράστιες λίστες επεξεργασίας, δε μπορεί εκεί να υπάρχει η ατομική στοχοθεσία, πρέπει να υπάρχει συλλογική δράση, πρέπει να υπάρχει συλλογική λογική.

Εμείς, λοιπόν, τοποθετηθήκαμε επί του νομοσχεδίου, ξανατοποθετούμαστε και αναμένουμε απαντήσεις μέχρι την Ολομέλεια, για να τοποθετηθούμε οριστικά σε συγκεκριμένα άρθρα.

Ελπίζουμε να πρυτανεύσει η απλή λογική, να απαντηθούν τα ερωτήματα και να μπορέσουμε να πάρουμε συγκεκριμένες θέσεις.

Σε ότι αφορά, μια και είπα για τους εκπροσώπους των φορέων, νομίζω η Ομοσπονδία Τελωνειακών Υπαλλήλων, που μας έφερε κι ένα πολύ μεγάλο υπόμνημα και το οποίο έχω καταθέσει ως αναφορά στη Βουλή, για να υπάρχουν γραπτές απαντήσεις το επόμενο χρονικό διάστημα από το Υπουργείο Οικονομικών, όπως και οι άλλοι συνδικαλιστικοί φορείς, έθεσαν τα θέματα και πολύ σωστά έθεσαν τα θέματα.

Κύριε Υπουργέ, που είστε εδώ εκπρόσωπος της Κυβέρνησης, δε μπορούν αυτοί οι βαρύτατοι χαρακτηρισμοί, οι βαριές κατηγορίες, μέχρι την Ολομέλεια να μείνουν αναπάντητοι. Θα αιωρούνται πάνω από την αίθουσα και, ξέρετε, πολιτικά η σιωπή σε ορισμένα πράγματα σημαίνει την αποδοχή.

Πρέπει να υπάρχουν απαντήσεις.

Πάμε τώρα στα άρθρα. Το ρώτησα και στον διοικητή της ΑΑΔΕ, μάλλον δε δούλευε το μικρόφωνο εκείνη την ώρα ή το μεγάφωνο και δεν άκουσε τις ερωτήσεις, δεν απαντήθηκαν.

Εγώ θα τις επαναλάβω εδώ. Βεβαίως, εάν δεν απαντηθούν και στο νομοσχέδιο αυτό, θα επανέλθουμε και στο διάλογο που πρέπει να γίνει και με ερωτήσεις κ.τ.λ., για να μην χάνουν χρόνο και οι υπηρεσίες της Βουλής και οι υπηρεσίες ΑΑΔΕ, που έχουν να ασχοληθούν με πιο σοβαρά ζητήματα.

Εξηγήστε μας, γιατί στο άρθρο 1 δεν υπάγονται στις διατάξεις αυτού του νομοσχεδίου ο Πρόεδρος, τα μέλη και ο εμπειρογνώμονας του συμβουλίου διοίκησης της ΑΑΔΕ;

Για το διοικητή να το καταλάβω, γιατί είναι κάτι ξεχωριστό. Θα το συζητήσουμε στο μέλλον τι πρέπει να γίνει και για αυτό.

 Οι υπόλοιποι, όμως, γιατί πρέπει να εξαιρούνται από το νομοσχέδιο;

 Όπως αυτό που ρώτησα και δεν πήρα απάντηση, στο άρθρο 4 παράγραφος 3, γιατί ο διευθυντής του γραφείου του Διοικητή της ΑΑΔΕ κατατάσσεται στο καταληκτικό μισθολογικό κλιμάκιο της κατηγορίας Π.Ε., ενώ έτσι θα φτάσουμε στο σημείο ο διευθυντής του γραφείου της ΑΑΔΕ να παίρνει πιο πολλά από το διευθυντή του γραφείου του Υπουργού Οικονομικών;

 Όπως δεν καταλαβαίνω στο άρθρο 4 παράγραφος 4, οι σύμβουλοι και οι συνεργάτες του Διοικητή της ΑΑΔΕ, οι μετακλητοί υπάλληλοι και τα λοιπά για τις ειδικές ρυθμίσεις που θα ισχύουν εδώ.

Επίσης στην ίδια λογική στο άρθρο 11 η ειδική αμοιβή και βαθμός θέσης εργασίας στην παράγραφο 3, γιατί οι υπηρετούντες στο γραφείο του Διοικητή της ΑΑΔΕ λαμβάνουν το 70%;

Τα λέω όλα αυτά, διότι σε άλλα άρθρα πιο πίσω είναι σαφέστατο το ότι αυτοί που αποσπώνται από την ΑΑΔΕ θα έχουν δυσμενή μισθολογική εξέλιξη και εδώ μπαίνει ένα ζήτημα που αφορά, κύριε Πρόεδρε της Επιτροπής Οικονομικών Υποθέσεων, το Κοινοβούλιο. Οι υπάλληλοι της ΑΑΔΕ, οι υπάλληλοι υψηλών προσόντων που αποσπώνται σε γραφεία θα έχουν δυσμενή εξέλιξη μισθολογική, ενώ οι υπάλληλοι της ΑΑΔΕ ή κάποιων άλλων Υπουργείων που πηγαίνουν στο γραφείο του Διοικητή θα έχουν ευνοϊκή εξέλιξη;

Επίσης, στο άρθρο 12 για το θέμα των ελάχιστων ορίων αποδοχών το καταλαβαίνουμε το «τυράκι» της αρχικής κατάταξης και αυτό που κυκλοφορεί σε υπηρεσίες της ΑΑΔΕ, ότι «θα πάρουμε αυξήσεις». Ναι, κάποιοι στην αρχή θα πάρουν αυξήσεις, αλλά γιατί δεν μπαίνει μια διάταξη μέσα του τι θα γίνει μετά από 3, μετά από 5 και μετά από 10 έτη; Διότι, αν είναι τώρα στην αρχή να δώσετε σε κάποιους παραπάνω χρήματα και μετά να πέσουν σε μία άλλη κατάσταση, θα είναι πολύ δύσκολη ιστορία.

 Εμείς εκτός από το θέμα της κατ΄ άρθρον συζήτησης και, δυστυχώς, δεν έχω άλλο χρόνο να είμαι πιο αναλυτικός, θέλω να τονίσω ότι διαφωνούμε στην απόλυτη εξουσία που με αυτό το νομοσχέδιο χορηγείται στο Διοικητή για μισθολογικές διαφοροποιήσεις. Διαφωνούμε, γιατί δημιουργείται πεδίο δόξης λαμπρό για αδιαφανείς και πελατειακές πρακτικές, ενώ μετά βεβαιότητας θα διαταραχθεί η εργασιακή ειρήνη σε ένα ιδιαίτερα κρίσιμο τομέα. Και προσέξτε τη φράση που θα πω αντιλαμβανόμενος τη βαρύτητα «ανοίγουν μεγάλα θέματα διαφθοράς», διότι με αυτήν τη διαδικασία θα έχουμε θέματα διαφθοράς που θα προστεθούν σε αυτά που, δυστυχώς, υπάρχουν σε αυτές τις διαδικασίες.

 Στο θέμα της υποστελέχωσης της ΑΑΔΕ και στο παράθυρο για προσλήψεις που υπάρχει θέλουμε να πούμε, ότι δεν επιλύεται η υποστελέχωση της ΑΑΔΕ και δημιουργούνται άλλου είδους προβλήματα και πρέπει να απαντηθούν και όπως είπα και πριν αναμένουμε από την Κυβέρνηση, δυστυχώς, από το Διοικητή της ΑΑΔΕ δεν είχαμε τις απαντήσεις αυτές, απαντήσεις σε αυτά τα ζητήματα για έναν ουσιαστικό διάλογο.

 Ελπίζω να ακολουθήσει ο διάλογος που είπα στην αρχή «ΑΑΔΕ η επόμενη μέρα», διότι είναι σίγουρα κάτι που θα απασχολήσει το πολιτικό σύστημα της χώρας και εμείς, τουλάχιστον, σε αυτό θα πρωταγωνιστήσουμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Υπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Κύριε Πρόεδρε, θα ήθελα να κάνω μία ερώτηση στον κ. Αλεξιάδη, γιατί κάτι δεν κατάλαβα.

 Κύριε συνάδελφε, είπαμε ότι σε αυτό το Ειδικό Μισθολόγιο, το νέο Μισθολόγιο, δεν υπάγονται ο Διοικητής της Ανεξάρτητης Αρχής, ο Πρόεδρος και τα μέλη του Διοικητικού Συμβουλίου, όπως και ο Εμπειρογνώμονας της Ανεξάρτητης Αρχής Δημοσίων Εσόδων.

Εσείς από ό,τι από κατάλαβα θέλετε να υπάγονται στο νέο Μισθολόγιο;

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας)**: Κατάλαβα ότι δεν υπάγονται.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Ναι, ξεκάθαρο.

Δεν υπάγονται.

Εσείς τι θέλετε;

Θέλετε να υπάγονται;

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας)**: Αυτό το αντιλαμβάνομαι, αλλά δεν πρέπει να υπάγονται και οι άλλοι;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Ποιοι άλλοι;

Ο Διοικητής της ΑΑΔΕ ο κ. Πιτσιλής εξαιρείται, ο Πρόεδρος του Διοικητικού Συμβουλίου, τα μέλη του Διοικητικού Συμβουλίου και ο Εμπειρογνώμονας του Διοικητικού Συμβουλίου εξαιρούνται από το νέο Μισθολόγιο.

 Εσείς τι θέλετε;

 Αυτό δεν καταλαβαίνω.

 Να υπάγονται;

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας)**: Κατά τη δική μας την άποψη, την εξαίρεση του Διοικητή το καταλαβαίνουμε, διότι υπάρχει ειδικό σύμβολο και άλλες διαδικασίες, αλλά δεν καταλαβαίνουμε γιατί πρέπει να εξαιρούνται ο Πρόεδρος, τα μέλη και ο Εμπειρογνώμονας του Συμβουλίου. Εάν υπάρχει πολιτικό παράδειγμα….

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Άρα, θέλετε να υπάγονται στο νέο Μισθολόγιο ο Πρόεδρος και τα μέλη του Διοικητικού Συμβουλίου και ο Εμπειρογνώμονας της Ανεξάρτητης Αρχής.

 **ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας)**: Εμείς δεν καταλαβαίνουμε, γιατί εξαιρούνται.

Εάν υπάρχει πολιτικό επιχείρημα να το ακούσουμε και να το συζητήσουμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς.

Ευχαριστούμε, κύριε Αλεξιάδη.

Το λόγο έχει η κυρία Κομνηνάκα.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Παναγιώτα (Δούνια) Νόνη, Σάββας Αναστασιάδης, Γεώργιος Βλάχος, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Παναγιώτης Καππάτος, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Χρήστος Κατσώτης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΜΑΡΙΑ ΚΟΜΝΗΝΑΚΑ (Ειδική Αγορήτρια Κ.Κ.Ε.):** Ευχαριστώ κύριε Πρόεδρε.

Από τη συζήτηση με τους φορείς επιβεβαιώθηκε, αν θέλετε, ότι για πρώτη φορά εισάγεται μια διαφοροποίηση στο ζήτημα της ΑΑΔΕ, στα ζητήματα του μισθολογίου -του τρόπου που διαμορφώνεται αν θέλετε η μισθοδοσία των υπαλλήλων στο δημόσιο- και μάλιστα υπήρξε ένας προβληματισμός κατά πόσο αυτό είναι μια τροχιοδεικτική βολή για επόμενες αλλαγές συνολικά στο δημόσιο.

Αυτό ουσιαστικά που αντιλαμβανόμαστε και κυρίως θεωρούμε ότι επιβεβαιώνεται είναι ότι επιχειρείται η Ανεξάρτητη Αρχή Δημοσίων Εσόδων -που μπορεί να φέρει τον τίτλο της Ανεξάρτητης Αρχής- όμως ουσιαστικά διαμορφώνεται σε ένα ειδικό σώμα που κάθε άλλο παρά λειτουργεί ως ένα τέτοιο ανεξάρτητο σώμα, αλλά επιχειρείται από την κυβέρνηση -από το κράτος- να διαμορφώσει ένα σκληρό πυρήνα εργαζομένων το οποίο θα μπορεί να είναι πιο αποτελεσματικό στην υλοποίηση των αντιλαϊκών πολιτικών και στόχων της κυβέρνησης. Αυτό θα επιτυγχάνεται με διάφορες μορφές πειθαναγκασμού, σφιχτοδεσίματος των υπαλλήλων, αφού ουσιαστικά ακόμη και σημαντικό μέρος του μισθού τους θα καθορίζεται τελικά από κριτήρια ελαστικά θα λέγαμε αφενός από την κρίση του διοικητή αφού εκείνος θα είναι που θα καθορίζει και το περίγραμμα της θέσης εργασίας, αλλά και το ποιοι θα τοποθετηθούν στα συγκεκριμένα περιγράμματα και βέβαια πάντα με τον βούρδουλα της αξιολόγησης που θα λειτουργεί ουσιαστικά ως η δυνατότητα να πάρουν τις οποίες αυξήσεις στο μισθό τους με την προϋπόθεση ότι θα συμμετέχουν στις διαδικασίες της αξιολόγησης από τις οποίες απέχει σήμερα το μεγαλύτερο μέρος των εργαζομένων. Βέβαια, με την καινοτομία που εισάγεται -για τις διαδικασίες του δημοσίου- της επίτευξης των στόχων, μπόνους και λοιπά χαρακτηριστικά που παρουσιάζονται σε ιδιωτικές επιχειρήσεις και όχι στο δημόσιο.

Όμως, πως δικαιολογείται -εμείς κάθε άλλο παρά δεν αντιλαμβανόμαστε- γιατί βιάζεται η κυβέρνηση -και παρά τις αντιδράσεις που υπάρχουν- να φέρει αυτή την αλλαγή;

Καταλαβαίνουμε πολύ καλά ότι ουσιαστικά προετοιμάζεται η επιδρομή στα λαϊκά στρώματα για το αμέσως επόμενο διάστημα. Ήδη, τα βάρη που έχουν συσσωρευθεί είναι ασήκωτα. Οι παρατάσεις και οι αναστολές που ανακοινώνει πομπωδώς το Υπουργείο δεν αλλάζουν την κατάσταση του ότι ο λογαριασμός που θα κληθούν να πληρώσουν το αμέσως επόμενο διάστημα θα παραμένει χωρίς ένα ευρώ έκπτωση -να το πούμε έτσι- πολύ βαρύς για τους αυτοαπασχολούμενους, μικρούς επαγγελματίες που είναι πραγματικά σε απελπισία. Άρα, προετοιμάζεται ουσιαστικά ο αποτελεσματικός μηχανισμός για να μαζευτεί μέχρι και το τελευταίο ευρώ από τα λαϊκά στρώματα για τις όποιες διευκολύνσεις κάνει, έκανε και θα συνεχίσει να κάνει η κυβέρνηση προς τους μεγάλους επιχειρηματικούς ομίλους για τις γαλαντόμες ενισχύσεις που δόθηκαν και θα συνεχίσουν να δίνονται.

Τώρα, σε σχέση με τα επιμέρους άρθρα -είπα και χτες την τοποθέτησή μου φυσικά ως προς τη γενική δομή για τη μεγάλη πλειοψηφία των εργαζομένων- διατηρείται η λογική των ενιαίων μισθολογίων που ψηφίστηκαν από τις κυβερνήσεις της Νέας Δημοκρατίας και του ΣΥΡΙΖΑ με όλες τις αντιδραστικές πτυχές που επισημαίνονται. Διατηρούνται ουσιαστικά οι μεγάλες περικοπές που έγιναν στους μισθούς των δημοσίων υπαλλήλων και βέβαια δεν αλλάζει αυτό ουσιαστικά ούτε με τις κατά τι αρχικές αυξήσεις που εισάγονται στο νέο μισθολόγιο σε σχέση με την αμοιβή για την υπερωριακή απασχόληση, τα νυχτερινά, τα εξαιρέσιμα και τις αργίες. Ούτε βέβαια μπορεί να θεωρηθεί ως κατόρθωμα το αυτονόητο ότι το επίδομα παραμεθορίου παύει να συμψηφίζεται πλέον με την προσωπική διαφορά και θεωρείται ως ξεχωριστό κομμάτι του μισθού.

Σε σχέση με την ένταξη των εργαζομένων ιδιωτικού δικαίου ορισμένου χρόνου στο μισθολόγιο, εμείς θεωρούμε ότι αυτές οι ανάγκες στους τομείς του Δημοσίου πρέπει να καλύπτονται με μόνιμο προσωπικό και να σταματήσει αυτό το απαράδεκτο καθεστώς των συμβάσεων ορισμένου χρόνου.

Σε σχέση και με αυτά που επισημάνθηκαν και από τους φορείς, είναι προβληματικό – το είπαμε ήδη – σε σχέση με τα άρθρα 2 και 11, το γεγονός ότι, πέρα από τα τυπικά προσόντα, ο μισθός συνδέεται ουσιαστικά με το περίγραμμα της θέσης εργασίας. Άρα, πέρα από την ίδια τη διαφοροποίηση που υπάρχει μεταξύ των εργαζομένων της ΑΑΔΕ και των υπόλοιπων κλάδων των εργαζομένων του υπουργείου οικονομικών, τώρα διαμορφώνονται ακόμα περισσότερες διαφοροποιήσεις, αφού και μέσα στην ίδια τη Ανεξάρτητη Αρχή εργαζόμενοι με τα ίδια ακριβώς τυπικά προσόντα, κοινωνικά και άλλα κριτήρια, θα αμείβονται με διαφορετικές αμοιβές, ανάλογα με το σε ποιο περίγραμμα θέσης θα διαμορφώσει και θα τους κατατάξει κάθε φορά ο συγκεκριμένος προϊστάμενος. Έτσι οι προϊστάμενοι θα αποκτήσουν πολύ μεγαλύτερη εξουσία και δύναμη πάνω στους υπαλλήλους και ανοίγει ένα πολύ ευνοϊκό έδαφος για βόλεμα ημετέρων, για αντιπαραθέσεις μεταξύ των εργαζομένων και, βέβαια, μια ακόμη μεγαλύτερη αδιαφάνεια σε τέτοιου είδους ζητήματα.

Ταυτόχρονα, διαμορφώνονται πολύ μεγάλες μισθολογικές διαφοροποιήσεις με βάση την ειδική αμοιβή. Για παράδειγμα, με βάση το ύψος της ειδικής αμοιβής του άρθρου 11, ένας υποδιευθυντής με δύο παιδιά, όχι βέβαια στο τέλος της σταδιοδρομίας του, θα μπορεί με βάση το μισθολογικό κλιμάκιο, τα επιδόματα τέκνου και επίδομα ευθύνης, συν το την ειδική αμοιβή που προβλέπεται, να φτάνει πάνω από 2.500 ευρώ καθαρό μισθό, την ώρα, δηλαδή, που πολύς κόσμος έχει έρθει στην εξαθλίωση. Αυτοί που θα επιλέγονται για να βγάλουν εις πέρας τη «βρώμικη δουλειά», το «σκληρό έργο» της φοροαφαίμαξης των λαϊκών στρωμάτων και να επιδιώκουν με μεγαλύτερη επιτυχία τέτοιου είδους στόχους, θα έχουν μια πολύ μεγάλη διάκριση σε σχέση με τους υπόλοιπους υπαλλήλους. Δηλαδή, με ακόμα πιο ξεκάθαρο τρόπο, παρατηρούμε αυτό που υπήρχε και σε προηγούμενα νομοσχέδια προηγούμενων κυβερνήσεων, ότι, ενώ γενικά μειώνονται οι μισθοί, αυξάνονται κατακόρυφα μισθοί σε θέσεις ευθύνης.

Ακόμα, υπάρχει σε όλο το νομοσχέδιο, όπως και στο άρθρο 11, στην παράγραφο 5, αλλά και στα ζητήματα που αφορούν τους προϊσταμένους στα άρθρα 21 και 22, ο εκβιασμός, ουσιαστικά, της αποδοχής της αξιολόγησης. Κάτι που μέχρι τώρα δεν μπόρεσε να επιτύχει με άλλο τρόπο η Κυβέρνηση, το κάνει εξαρτώντας, ουσιαστικά, τις αυξήσεις των αποδοχών από την συμμετοχή των εργαζομένων στην αξιολόγηση. Βέβαια, παραμένει το απαράδεκτο καθεστώς της εξαίρεσης των νέων υπαλλήλων της ΑΑΔΕ από αυτήν την προσωπική διαφορά. Δηλαδή, επειδή, δείχνετε, υποτίθεται, και μια ευαισθησία για τους νέους επιστήμονες και το brain drain, όμως διατηρείτε ουσιαστικά το άθλιο καθεστώς των 700 - 800 ευρώ μισθό για αυτούς τους νέους επιστήμονες. Και βέβαια, ο μόνος τρόπος, αφού δεν μπορούν να πάρουν με άλλο τρόπο διαφορά ή δεν αυξάνεται ουσιαστικά ο μισθός για όλους τους εργαζόμενους με τον ίδιο τρόπο, είναι με το «τυράκι» της αξιολόγησης να επιδιώκουν να κυνηγάνε τις διάφορες θέσεις που θα εκτιμώνται με διαφορετικό περίγραμμα αξιολόγησης.

Διαφωνούμε και με το άρθρο 15, βέβαια, που διαμορφώνει αυτήν την έκτακτη αμοιβή, τα μπόνους με βάση το βαθμό επίτευξης των κρατικών αντιλαϊκών στόχων, στο επίπεδο δηλαδή της συγκέντρωσης των φορολογικών εσόδων. Δεν είναι δυνατόν να λειτουργούν με τέτοιου είδους ιδιωτικοοικονομικά κριτήρια οι υπηρεσίες του Δημοσίου και με το κυνήγι των στόχων.

Kαι τέλος, σε σχέση με τα ζητήματα του ανθρώπινου δυναμικού. Είπαμε και στη χθεσινή μας τοποθέτηση ότι ουσιαστικά διαμορφώνεται μια υπερεξουσία για το Διοικητή της ΑΑΔΕ, ο οποίος θα έχει το ελεύθερο να χρησιμοποιεί το μισθολόγιο όπως θέλει, να δημιουργεί νέα περιγράμματα θέσης εργασίας να τα κουμπώνει σε συγκεκριμένους βαθμούς θέσεων εργασίας και με αυτόν τον τρόπο να εξουσιάζει στην κυριολεξία το προσωπικό ως απόλυτος άρχοντας. Από αυτή την άποψη, εμείς συνολικά καταψηφίζουμε το νομοσχέδιο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κατ’ αρχήν εντυπωσιαστήκαμε από τη χθεσινή ομιλία του Υφυπουργού, ο οποίος τόνισε δύο φορές ότι το νομοσχέδιο που συζητάμε σήμερα αποτελεί μνημονιακή υποχρέωση και προαπαιτούμενο της κυβέρνησης ΣΥΡΙΖΑ. Μνημονιακή υποχρέωση και προαπαιτούμενο, ο εντυπωσιασμό μας ήταν εύλογος αφού επιβεβαίωσε επίσημα πως τα μνημόνια συνεχίζονται. Ο λόγος για τον οποίο ένιωσε την ανάγκη ο Υφυπουργός να μεταφέρει την ευθύνη στο ΣΥΡΙΖΑ, είναι προφανώς το ότι δεν συμφωνεί με το σχέδιο νόμου ούτε ο ίδιος ούτε η κυβέρνηση που εκπροσωπεί. Σωστά λοιπόν θα το καταψηφίσουμε υποθέτω όλοι όπως θα έκανε και ο ίδιος ο Υφυπουργός εάν ήταν στην αντιπολίτευση ενώ μας θύμισε τη συμφωνία των Πρεσπών, που ναι μεν η ΝΔ κατηγορούσε προεκλογικά αλλά στη συνέχεια την εφάρμοσε βασιλικότερα του του βασιλέως, παρά το ότι τα Σκόπια δεν την έχουν σεβαστεί ούτε στο ελάχιστο.

Υπό αυτές τις συνθήκες τώρα, ασφαλώς δεν έχει κανένα νόημα η συζήτηση επί των άρθρων αφού έχουν αποφασισθεί από τους δανειστές που ελέγχουν την ΑΑΔΕ. Μία ΑΑΔΕ που ναι μεν ιδρύθηκε από το ΣΥΡΙΖΑ όπως αναλύσαμε αλλά ήταν προϋπόθεση του τρίτου μνημονίου που ψηφίστηκε από τη ΝΔ, το ΠΑΣΟΚ, και το ΣΥΡΙΖΑ. Κάτι ανάλογο δηλαδή με το σημερινό νομοσχέδιο έτσι όπως το επιβεβαίωσε ο Υφυπουργός.

Για να είμαστε πάντως σίγουροι πως δεν θα μας διαψεύσει θα καταθέσουμε στα πρακτικά την αναφορά του. Επειδή ο Υπουργός Οικονομικών ως συνάδελφός του ενήργησε ανάλογα όταν δεν είχαμε σκεφτεί να έχουμε το δικό του έγγραφο για να το καταθέσουμε στα πρακτικά, θεωρήσαμε ότι δεν ήταν απαραίτητο αφού ο ίδιος το είχε πει.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Για τα θετικά του νομοσχεδίου με ακούσατε χθες θα με ακούσετε και σε λίγο. Έκανα χθες ολόκληρη ομιλία για τα θετικά σημεία του νομοσχεδίου. Δεν αναφέρετε εδώ όμως αυτά αναφέρετε μόνο ένα σημείο που θα το επαναλάβω και σήμερα.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Αυτό που έχει σημασία είναι ότι αυτό που λέω το είπατε άρα, δεν χρειάζεται να το καταθέσω στα πρακτικά αν και το έχω μαζί μου για να είμαι σίγουρος. Συνεχίζοντας, ο Υφυπουργός δεν απάντησε στην ερώτηση μας-ίσως να απαντήσετε και σε αυτό σήμερα-εάν εργάζονται όλοι οι δημόσιοι υπάλληλοι παρά τα κλειδώματα σε αντίθεση με τον ιδιωτικό τομέα που έχουν ανασταλεί χιλιάδες συμβάσεις εργασίας, εάν δηλαδή, έχει τοποθετηθεί ένας αριθμός τους σε διαθεσιμότητα έτσι ώστε να μειώσει τις υπέρογκες δαπάνες του το δημόσιο, ειδικά αφού τις πληρώνει με δανεικά είναι μία ακόμη ερώτηση. Ελπίζουμε λοιπόν να απαντήσετε.

Οφείλουμε πάντως να σημειώσουμε εδώ πως στην Ελλάδα, η οποία κατηγορείται ότι οι πολίτες της είναι οι μοναδικοί στον πλανήτη που φοροδιαφεύγουν προφανώς με στόχο τη μη αντίδραση τους στη ληστεία που συντελείται αυτό βοηθάνε οι κατηγορίες, οι φόροι και οι κρατήσεις το 2018 ανέρχονταν στο 38,75 του ΑΕΠ της έναντι 38,2% της Γερμανίας χαμηλότερη δηλαδή και 34,3% του μέσου όρου των χωρών του ΟΟΣΑ. Οπότε οι φόροι στην Ελλάδα είναι κατά πολύ υψηλότεροι.

Η χώρα δε που κυρίως την κατηγορεί, η Γερμανία, η οποία ελέγχει προφανώς την ΑΑΔΕ, είναι ξεκάθαρο, θεωρείται πρωταθλήτρια στο ξέπλυμα μαύρου χρήματος, στην απάτη, στη διαφθορά και στη φοροδιαφυγή, σύμφωνα με τα ίδια τα δικά της τα Μέσα Μαζικής Ενημέρωσης, όπως άλλωστε πρόσφατα δημοσιεύθηκαν και στην Ελλάδα.

Θέλουμε επίσης, να τονίσουμε, πως στον Προϋπολογισμό αναφέρονται έσοδα από φόρο εισοδήματος ιδιωτών για το 2021 στα 10,1 δισεκατομμύρια ευρώ, δηλαδή στα ίδια επίπεδα περίπου με το 2019, όπου ήταν 10,9 δισεκατομμύρια ευρώ, όταν τα εισοδήματα πλήττονται πολύ σοβαρά. Κάτι ανάλογο διαπιστώσαμε με τους έμμεσους φόρους που πλήττουν τους ασθενέστερους και προϋπολογίζονται στα 17,5 δισεκατομμύρια ευρώ το 2021, σε σχέση με 17,7 δισεκατομμύρια το 2019, όταν όλοι γνωρίζουμε πως ο τουρισμός θα έχει χαμηλότερα έσοδα, ενώ ήδη οι προοπτικές του διαγράφονται χειρότερες, με βάση τις κρατήσεις και την πορεία των εμβολιασμών στην Ευρώπη. Μας έχει κάνει πάντως εντύπωση από την αρχή όταν είχαμε δει τα νούμερα, ενώ το αναφέρουμε με καλή διάθεση για να διορθωθεί, προτού προκληθούν ακόμη περισσότερες ζημιές στην οικονομία μας.

Με δεδομένο πάντως το ότι, ο Προϋπολογισμός γενικότερα είναι για τα σκουπίδια, όπως το προσχέδιο στο παρελθόν, σε λιγότερο, αν δεν κάνω λάθος, από δύο εβδομάδες, η Κυβέρνηση οφείλει να καταθέσει άμεσα έναν καινούργιο Προϋπολογισμό, έτσι ώστε να γνωρίζουμε τουλάχιστον που μας οδηγεί. Άλλωστε, η ύφεση του πρώτου τριμήνου θα υπερβεί το 8% λόγω της γνωστής κακοδιαχείρισης, οπότε ο στόχος του Προϋπολογισμού για λίγο πιο κάτω του 5%, μάλλον πολύ δύσκολα θα επιτευχθεί.

Επί των άρθρων τώρα- αν και δεν έχει ιδιαίτερη σημασία, αφού μας επιβάλλονται μνημονιακά και δεν πρόκειται να ληφθεί καθόλου υπόψιν η άποψή μας θα πω τα εξής:

Στο άρθρο 1, είναι προφανώς αδιαφανής η εξαίρεση του διοικητή, του προέδρου, των μελών και του εμπειρογνώμονα του συμβουλίου διοίκησης της ΑΑΔΕ. Με ποια λογική, αλήθεια, εισάγεται νομοσχέδιο για ειδικό μισθολόγιο στην ΑΑΔΕ και εξαιρούνται οι ανωτέρω από τις διατάξεις του; Μήπως για να καθορίζονται και να τροποποιούνται ελεύθερα, οπότε στην ουσία κρυφά, οι αμοιβές τους με υπουργικές αποφάσεις;

Στο άρθρο 2, σε ποια νέα προσωπική διαφορά αναφέρεται το νομοσχέδιο, γιατί συνεχίζει να εξαιρεί τους νεοδιόριστους, γιατί δεν τους εντάσσει στο ίδιο καθεστώς εφόσον το μόνο κριτήριο αποκλεισμού τους από την προσωπική διαφορά που καταβάλλεται σήμερα είναι το χρονικό σημείο διορισμού τους και όχι τα καθήκοντα, τα προσόντα και οι όροι εργασίας; Γιατί θα πρέπει να μην ξεκινούν όλοι οι υπάλληλοι από την ίδια μισθολογική βάση; Οι εμπνευστές του νομοσχεδίου- οι ξένοι προφανώς- δεν γνωρίζουν ότι δεν πρόκειται για εξίσωση αμοιβών αλλά για διαιώνιση της αδικίας. Πρέπει να καταργηθεί άμεσα αυτή η ανισότητα που οδηγεί στην ύπαρξη υπαλλήλων δύο ταχυτήτων, ενώ υπονομεύει την αποτελεσματικότητα, καθώς επίσης την αποδοτικότητα των ελεγκτικών και εισπρακτικών μηχανισμών που αφορούν τα φορολογικά και τελωνειακά έσοδα.

Στο άρθρο 3, ασφαλώς δεν συμφωνούμε με τις υπέρογκες επιπλέον αποδοχές που αφορούν τους βαθμούς θέσης εργασίας της παραγράφου 1β και αναλύονται στο άρθρο 11.

Στο άρθρο 4, οφείλουμε να τονίσουμε την ανισότητα που προκύπτει από τον συνδυασμό των διατάξεων της παραγράφου 2γ και 4. Οι απόφοιτοι της Εθνικής Σχολής Δημόσιας Διοίκησης που εισάγονται με εξετάσεις και σπουδάζουν για ενάμιση έτος σε αυτήν, κατατάσσονται στον στο έκτο μισθολογικό κλιμάκιο, ενώ οι συνεργάτες του διοικητή της ΑΑΔΕ και οι μετακλητοί υπάλληλοι, κατατάσσονται από το εντέκατο, όσον αφορά τους αποφοίτους της Δευτεροβάθμιας Εκπαίδευσης, έως το δέκατο έβδομο μισθολογικό κλιμάκιο. Η αδικία λοιπόν είναι προφανής, ενώ δεν πρέπει να μείνει ασχολίαστο, το ότι προβλέπεται η κάλυψη των μετακλητών θέσεων και των θέσεων των συνεργατών του διοικητή από αποφοίτους της Δευτεροβάθμιας Εκπαίδευσης. Με ποια ποιοτικά εχέγγυα μπορούν να στηρίξουν το έργο της ΑΑΔΕ οι απόφοιτοι λυκείου, ειδικά οι σημερινοί;

Στο άρθρο 5, είναι εκτός κάθε λογικής, να μην αναγνωρίζεται η προϋπηρεσία στον ιδιωτικό τομέα, ειδικά όταν είναι η ίδια με το αντικείμενο της θέσης στην Υπηρεσία.

Πώς είναι δυνατόν, να θέλεις, να προσελκύσεις καταρτισμένο προσωπικό χωρίς να τους αναγνωρίζεις ούτε καν τα βασικά προσόντα; Πόσο μάλλον τη στιγμή που αναγνωρίζεται η προϋπηρεσία σε θέσεις δημοσίου τομέα, ακόμη κι αν δεν έχει σχέση με το αντικείμενο;

Στο άρθρο 6, συνδέοντας τη μισθολογική εξέλιξη με την αξιολόγηση μετατρέπεται η αξιολόγηση των υπαλλήλων σε σύστημα διαχείρισης δημοσίου χρήματος υποκειμενικό ασφαλώς και διαφανές.

 Ειδικότερα με αδιαφανείς διαδικασίες οι προϊστάμενοι μόνοι τους και εντελώς υποκειμενικά καθορίζουν μέσω της βαθμολόγησής τους σε ποιους θα διοχετεύεται το δημόσιο χρήμα χωρίς να ελέγχονται από κανέναν.

Στο άρθρο 7, ο βασικός μισθός που αντιστοιχεί στο ΜΚ1 για νεοδιόριστο υπάλληλο κατηγορίας ΠΕ ανέρχεται στο καθαρό ποσόν των 780 ευρώ. Είναι αυτονόητο, πως ο μισθός αυτός δεν διασφαλίζει ούτε το ελάχιστο επίπεδο αξιοπρεπούς διαβίωσης, ενώ απαξιώνει πλήρως τους νέους επιστήμονες. Αντίθετα οι ίδιοι οι υπάλληλοι της ίδιας κατηγορίας με τα ίδια προσόντα και με τα ίδια καθήκοντα που υπάγονται στο καθεστώς της προσωπικής διαφοράς λαμβάνουν αρχικό καθαρό μισθό περί τα 1.250 ευρώ για την ίδια εργασία. Οπότε η αδικία είναι προφανής.

Όσον αφορά το άρθρο 9, δεν εξυπηρετεί το σκοπό για τον οποίο υιοθετείται, δηλαδή την ανάγκη ενίσχυσης των παραμεθόριων υπηρεσιών λόγω της σπουδαιότητας τους επειδή παρέχει τόσο κίνητρα, όσο και αντικίνητρα για τους υπαλλήλους, Ειδικότερα το δικαίωμα μετακίνησης των υπαλλήλων περιορίζεται έμμεσα, επειδή εάν μετακινηθούν πριν τη διετία θα πρέπει να επιστρέψουν τα δεδουλευμένα επιδόματα. Δεν προσδιορίζονται ούτε οι λόγοι που δικαιολογούν το συγκεκριμένο περιορισμό, ο οποίος εφαρμόζεται σε όλους τους υπαλλήλους είτε έχουν θέση ευθύνης είτε όχι. Εκτός αυτού δεν προσδιορίζονται οι λόγοι με βάση τους οποίους θα απαλλάσσεται από την υποχρέωση επιστροφής των δεδουλευμένων επιδομάτων.

Στο άρθρο 10, τι εννοείται ακριβώς με το επίδομα ανθυγιεινής εργασίας; Ποιους αφορά και τι αφορά, εφοριακούς; Είναι δυνατόν.

 Όσον αφορά το άρθρο 11, το προτεινόμενο μισθολόγιο αποδέχεται και παγιώνει τη μισθολογική ανισότητα μεταξύ των παλαιών και των νεοδιόριστων υπαλλήλων της ΑΑΔΕ, παραβιάζοντας το συνταγματικό δικαίωμα της ίσης αμοιβής για παρεχόμενη εργασία ίσης αξίας. Προφανώς εδώ πρέπει να κατατεθεί αίτηση αντισυνταγματικότητας.

Επιπλέον χωρίς την προηγούμενη αναγνώριση της προσωπικής διαφοράς το νέο μισθολόγιο απλά διαιωνίζει το βιοποριστικό πρόβλημα των νεοδιόριστων υπαλλήλων, οι οποίοι καλούνται να ζήσουν με ψίχουλα, που θα έβρισκαν στον ιδιωτικό τομέα σε θέσεις λιγότερο απαιτητικές και με πολύ λιγότερες ευθύνες.

Σε κανένα σημείο του άρθρου πάντως δεν δικαιολογείται η αναγκαιότητα της καθιέρωσης ειδικής αμοιβής. Τα επόμενα την επόμενη φορά για να μην πάρω περισσότερο χρόνο.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κύριο Βιλιάρδο.

Το λόγο έχει ο κ. Υπουργός.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε μία διευκρίνιση μόνο. Στην Ανεξάρτητη Αρχή Δημοσίων Εσόδων τέθηκε το θέμα της ανθυγιεινής εργασίας - το επίδομα το παίρνουν οι υπάλληλοι που υπηρετούν στο Γενικό Χημείο του Κράτους, οι χημικοί.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον Υπουργό κύριο Βεσυρόπουλο, για την διευκρίνιση που έδωσε.

Το λόγο έχει ο Ειδικός Αγορητής του ΜέΡΑ25, ο κύριος Αρσένης.

 **ΗΛΙΑΣ-ΚΡΙΤΩΝ ΑΡΣΕΝΗΣ( Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε.

Κύριε Υπουργέ, νομίζω ότι ήταν πολύ διαφωτιστική η συζήτηση, ακρόαση των φορέων όπου εκτός από τον ίδιο τον Διοικητή της ΑΑΕΔΕ, δεν βρέθηκε ένας εκπρόσωπος φορέα, να εκφραστεί θετικά για αυτό το νομοσχέδιο.

Ένα νομοσχέδιο που έμεινε μόνος του ο Διοικητής της ΑΑΔΕ, να ισχυρίζεται, ότι αυξάνει τις αποζημιώσεις των εργαζομένων, όταν όλοι οι εργαζόμενοι έθεσαν ζητήματα όπως το πάρα πολύ απλό, ότι η αύξηση αυτή που επικαλείται το Υπουργείο, και ο Διοικητής της ΑΑΔΕ είναι στην απόλυτη ευχέρεια του ίδιου Διοικητή.

Και εδώ, ίσως είναι η μεγάλη εικόνα του νομοσχεδίου, αφού το 2017 ο ΣΥΡΙΖΑ έκανε την ΑΑΔΕ από Γενική Γραμματεία Δημοσίων Εσόδων την έκανε Ανεξάρτητη Αρχή, ανεξάρτητη από τη Κυβέρνηση, αλλά εξαρτώμενη από την Τρόικα, εξαρτώμενη από τους θεσμούς, οι οποίοι επιβάλλουν ανθρώπους στο διοικητικό συμβούλιο, οι προσλήψεις για τον εμπειρογνώμονα γίνεται μέσα από λίστα, που δίνουν αυτοί στον Υπουργό. Και έχουμε και ακόμα και το λογισμικό, το φορολογικό, που μπαίνουν όλοι οι πολίτες και δίνουν τα στοιχεία τους. Δεν ανήκει πλέον στο δημόσιο.

Έχουμε πλέον, ότι ο Διοικητής αυτός θα επιλέγει και ποιος εργαζόμενος θα παίρνει τι αποζημίωση για την εργασία του.

Και φτάνουμε δηλαδή να δίνουμε υπερεξουσίες σε αυτό τον ελεγχόμενο από τους δανειστές όργανο. Να δίνουμε υπερεξουσίες και να το διακρίνουμε από τα υπόλοιπα Τμήματα της Δημόσιας Διοίκησης. Να διακρίνουμε τους εργαζόμενους ΑΑΔΕ, από τους υπόλοιπους εργαζόμενους που κάνουν την ίδια εργασία, στο ίδιο σχεδόν αντικείμενο, σε άλλο Τμήμα του Υπουργείου Οικονομικών.

Αυτά είναι αδιανόητα. Είναι πραγματικά, η συνέχεια των μνημονίων.

Να θυμίσουμε τώρα λίγα πράγματα. Είπαμε ότι η ΑΑΔΕ από το ΄17 και μετά που δημιουργήθηκε στην ουσία έχουμε ένα όργανο που είναι τα δημόσια έσοδα του κράτους μας, τα οποία τα ελέγχουν στην ουσία οι θεσμοί, με ένα λογισμικό το οποίο δεν ανήκει στο Υπουργείο. Το λογισμικό δηλαδή για τα φορολογικά έσοδα, δεν ανήκει στο δημόσιο. Μπορεί να έχουν πρόσβαση άλλοι άνθρωποι, αλλά όχι το ελληνικό δημόσιο.

Στην ΑΑΔΕ ανήκουν και οι τελωνειακές αρχές.

Το ερώτημα, βέβαια, είναι το ερώτημα της κυριαρχίας. Εμείς δεν θα μπούμε στις λεπτομέρειες καν του νομοσχεδίου, αν υπερωρίες που θα καλύπτονται κάπου ή τα δικαιώματα είναι παράλογα.

Θα μείνουμε στη μεγάλη εικόνα, γιατί αυτό είναι που συζήτηση-συζήτηση φαίνεται να θέλετε να ξεχάσουμε. Η μεγάλη εικόνα είναι ότι αυτή η ιστορία πρέπει τελειώνει. Πρέπει να καταργηθεί η ΑΑΔΕ, να ξανασυσταθεί η Γενική Γραμματεία Δημοσίων Εσόδων.

Το φορολογικό λογισμικό να μεταφερθεί πάλι στο δημόσιο, σε μια Γενική Γραμματεία Πληροφοριακών Συστημάτων και Φορολογικού Λογισμικού.

Κι εμείς, ναι, θέλουμε να είναι ανεξάρτητες οι Αρχές Γενικής Γραμματείας. Θέλουμε να μην υπάρχουν ζητήματα για το αν υπάρχει επαρκής έλεγχος των λιστών φοροδιαφυγής, οι οποίες όπως βλέπουμε μέχρι στιγμής και η ΑΑΔΕ δεν έχει φέρει καμία πρόοδο. Συνεχίζει η συγκάλυψη. Γι΄ αυτό ζητάμε οι Γενικοί Γραμματείς να εκλέγονται από ένα εκλεκτορικό σώμα, ένα σώμα συμμετοχικό, ώστε να μην είναι ελεγχόμενο. Το 1/3 μπορεί να είναι οι Βουλευτές, οι εκλεγμένοι από την απόφαση των πολιτών στις εθνικές εκλογές, 1/3 από κληρωτούς δικαστές και 1/3 από κληρωτούς ειδικούς επιστήμονες, φοροτεχνικούς και μηχανικούς πληροφορικής.

Αυτό, ναι, θα δημιουργούσε μια ανεξάρτητη, ως προς το έργο της ΑΑΔΕ.

Αυτή τη στιγμή έχουμε μια ελεγχόμενη όσον αφορά το έργο της ΑΑΔΕ από τους δανειστές, αναποτελεσματική όπως φαίνεται καθώς τα διάφορα φορολογικά εγκλήματα δεν διερευνώνται, οι λίστες Λαγκάρντ και ούτω καθεξής και τώρα βλέπουμε ιδιαίτερα προνόμια.

Όμως εγώ θέλω να παρέλθω και σε ένα άλλο ζήτημα. Καταθέτουμε μια τροπολογία, για την επαναφορά του ΦΠΑ στα νησιά, στα προ μνημονιακά επίπεδα. Ξέρετε, είναι μια τροπολογία, η οποία είναι η τέταρτη φορά ή πέμπτη φορά που καταθέτουμε, κύριε Υφυπουργέ. Πάντα μας την απορρίπτεται για τυπικούς λόγους. Τη μία ότι δεν είναι σχετικό το νομοσχέδιο, πάντα την καταθέτουμε σε φορολογικά νομοσχέδια, που βρίθουν ποικίλες τροπολογίες άσχετες και με τη φορολογική νομοθεσία. Εμείς καταθέτουμε μια φορολογική τροπολογία, κάθε φορά μας λέτε ότι δεν είναι σχετικό το νομοσχέδιο. Μα είπατε τις προάλλες ότι την καταθέσαμε, μάλιστα, εκπρόθεσμα. Δεν θυμάμαι να έχετε καταθέσει εμπρόθεσμες τροπολογίες ή τουλάχιστον είναι η εξαίρεση στον κανόνα. Εμείς θα την καταθέτουμε σε κάθε φορολογικό νομοσχέδιο που έρχεται, γιατί είναι μια αδικία προφανής, απέναντι στους νησιώτες, οι οποίοι ζουν με ένα πολλαπλάσιο καθημερινό κόστος, στα προϊόντα, σε οτιδήποτε απαιτεί μεταφορά, τα καύσιμα. Δηλαδή, το κόστος ζωής τους, το περιθώριο κέρδους τους στα προϊόντα που εμπορεύονται. Αυτοί οι πολίτες, τώρα στην κορύφωση της μεγαλύτερη οικονομικής κρίσης που έχει βιώσει η χώρα, δεν μπορεί να τους γυρνάτε την πλάτη.

Είναι ένα μνημονιακό μέτρο. Εσείς όλοι λέτε ότι έχουν τελειώσει τα μνημόνια. Καταργήστε το λοιπόν. Εμείς θα το καταθέτουμε σε κάθε φορολογικό νομοσχέδιο, μέχρι είτε να μας πείτε ότι το δέχεστε ή να πείτε, ευθαρσώς για ποιο λόγο να το δέχεστε. Μέχρι στιγμής ακούμε μόνο υπεκφυγές. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):**  Και εμείς ευχαριστούμε τον κύριο Αρσένη. Παρακαλώ, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Υφυπουργός Οικονομικών):** Μια διευκρίνιση λίγο στον συνάδελφο τον κ. Αρσένη. Είπε επί λέξει «στο φορολογικό λογισμικό μπορεί να έχουν πρόσβαση άλλοι άνθρωποι αλλά όχι το δημόσιο». Δεν ξέρω τι εννοεί με το άλλοι άνθρωποι, αλλά στο πληροφοριακό σύστημα της ΑΑΔΕ συνάδελφε, έχουν πρόσβαση οι υπάλληλοι της ΑΑΔΕ, εφοριακοί και τελωνειακοί υπάλληλοι και κανείς άλλος. Το «άλλοι άνθρωποι» δεν ξέρω τι εννοείτε. Αυτοί που είναι οι αρμόδιοι για την εφαρμογή της φορολογικής πολιτικής. Είναι οι καθ’ ύλην αρμόδιοι υπάλληλοι της ΑΑΔΕ, εφοριακοί και τελωνειακοί. Μόνο αυτοί έχουν πρόσβαση σε αυτό το σύστημα το πληροφοριακό. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Κι εμείς ευχαριστούμε. Έχει ζητήσει το λόγο ο συνάδελφος κύριος Καράογλου. Έχετε τον λόγο για πέντε λεπτά.

**ΘΕΟΔΩΡΟΣ ΚΑΡΑΟΓΛΟΥ**: Κύριε Υπουργέ, κύριε Πρόεδρε, κυρίες και κύριοι συνάδελφοι. Το σχέδιο νόμου του Υπουργείου Οικονομικών, που αφορά στο μισθολόγιο και σε ζητήματα ανθρώπινου δυναμικού της Ανεξάρτητης Αρχής Δημοσίων Εσόδων, είναι μια σύμπτυξη του πώς αντιλαμβανόμαστε στην Κυβέρνηση, την ανάγκη να λειτουργήσει ο δημόσιος τομέας. Δεν θα μπω σε λεπτομέρειες επί των 26 άρθρων, που περιλαμβάνονται στα τρία κεφάλαια, γιατί ο χρόνος που έχω στη διάθεσή μου είναι πολύ λίγος.

Θα σταθώ, όμως, ειδικά στο άρθρο 20 παράγραφος 6, που αφορά το ζήτημα των υπαλλήλων της ΑΑΔΕ που αποσπώνται σε διάφορους φορείς κυβερνητικούς, κυβερνητικές θέσεις ή σε πολιτικά γραφεία ή σε πολιτικά κόμματα, όπου λέει ότι με την επιφύλαξη της παραγράφου 11 του άρθρου 19 και κατ’ εξαίρεση της παραγράφου 9 του άρθρου 19, οι υπάλληλοι της ΑΑΔΕ, οι οποίοι κατά την έναρξη ισχύος του παρόντος είναι αποσπασμένοι εκτός ΑΑΔΕ, λαμβάνουν με δήλωσή τους και για όσο χρόνο διαρκεί η απόσπασή τους, είτε τις αποδοχές που αντιστοιχούν στην οργανική τους θέση στην ΑΑΔΕ, συμπεριλαμβανομένης της ειδικής αμοιβής του άρθρου 11, εφαρμοζομένων αναλόγως των τάδε άρθρων κτλ., είτε τις αποδοχές του φορέα στον οποίο είναι αποσπασμένοι. Αν, όμως, δούμε την παραπομπή, δηλαδή, την παράγραφο 11 του άρθρου 19, μιλάει για υπαλλήλους, οι οποίοι αποσπώνται εκτός ΑΑΔΕ, σύμφωνα με το άρθρο 46 του ν.46/2019.

Αυτό σημαίνει ότι αφορά μόνο τους αποσπασμένους υπαλλήλους της ΑΑΔΕ που είναι σε κυβερνητικές θέσεις ή σε κυβερνητικούς φορείς και όχι αυτούς που είναι αποσπασμένοι σε πολιτικά γραφεία και σε πολιτικά κόμματα. Άρα, λοιπόν, παράκληση να γίνει μια νομοτεχνική βελτίωση για να υπάρξει προσθήκη στο άρθρο 19 παράγραφος 11 και για όλους όσοι είναι αποσπασμένοι στα πολιτικά κόμματα και στα πολιτικά γραφεία.

Θα επικεντρωθώ τώρα στην ουσία του νομοσχεδίου, η οποία κατά την άποψή μου περιγράφεται με τρεις σημαντικές λέξεις: Ευθύνη, κίνητρο, αξιολόγηση. Είναι ιδιαίτερα θετικό στο ότι φαίνεται πως οι περισσότεροι από αυτούς που τοποθετήθηκαν, αντιμετωπίζουν θετικά το νομοθέτημα σε ότι αφορά το κομμάτι των μισθολογικών αυξήσεων, όμως, η συζήτηση δεν πρέπει να επικεντρωθεί και να εγκλωβιστεί μόνο στο κομμάτι των μισθολογικών αυξήσεων, αλλά να εστιάσουμε ουσιαστικά στο καινοτόμο πνεύμα που το διακατέχει. Το να επικεντρωθούμε στην αύξηση των μηνιαίων αποδοχών είναι το προφανές. Η πραγματική τομή, όμως, αφορά στην αναγνώριση της ευθύνης που αναλαμβάνει ο υπάλληλος, του βαθμού δυσκολίας του έργου του, των συνθηκών εργασίας που βιώνει ο υπάλληλος και της βαρύτητας που έχει η θέση.

 Άρα, η ανέλιξη του καθενός υπαλλήλου εξαρτάται αποκλειστικά από τα αντικειμενικά κριτήρια της αποδοτικότητας και της παραγωγικότητας του υπαλλήλου.

Δηλαδή, κάθε υπάλληλος που έχει στόχο την πρόοδο της ΑΑΔΕ αποκτά το ερέθισμα να εξελιχθεί, γνωρίζοντας ότι η Πολιτεία θα τον αξιολογήσει βάσει του μετρήσιμου έργου του. «Αφήνουμε, λοιπόν, στην άκρη» πρακτικές του παρελθόντος που υπονόμευαν την ομαλή λειτουργία του κρατικού μηχανισμού.

Με λίγα λόγια καλούμαστε να υπερψηφίσουμε έναν χρηστικό οδηγό για το πώς πρέπει να μετεξελιχθεί το ελληνικό δημόσιο.

 Όσον αφορά στην προσωπική διαφορά, αποκαθιστούμε μια μισθολογική «αδικία» απέναντι κυρίως στους νέους υπαλλήλους της ΑΑΔΕ. Πρόκειται για νέα παιδιά, για ένα υψηλού επιπέδου καταρτισμένο προσωπικό με πληθώρα ακαδημαϊκών προσόντων, τα οποία έως τώρα με έναν παράδοξο τρόπο δεν αναγνωρίζονταν μισθολογικά, γεγονός που λειτουργούσε ως αντικίνητρο για όλους τους νέους υπαλλήλους. Πλέον, αυτό αλλάζει αφού επιλύεται το πρόβλημα της μισθολογικής αναντιστοιχίας στις αμοιβές τους.

Επίσης, δεδομένου ότι τα στελέχη της ΑΑΔΕ βρίσκονται στην πρώτη γραμμή των στόχων είσπραξης των δημοσίων εσόδων, θεσπίζεται η χορήγηση βραβείου επίτευξης στόχων σε ετήσια βάση υπό τον όρο της υπέρβασης του 95 τοις εκατό των τιθέμενων στόχων και της συμμετοχής των υπαλλήλων στην ετήσια αξιολόγηση. Επί της ουσίας, δηλαδή, επιβραβεύουμε την αποτελεσματικότητα, καλλιεργώντας μια κουλτούρα επαγγελματικής ευσυνειδησίας και αφοσίωσης στον στόχο την οποία έχει ανάγκη ο κρατικός μηχανισμός.

 Κανένας υπάλληλος που κάνει σωστά τη δουλειά του δεν πρέπει να φοβάται την ετήσια αξιολόγηση και με το νομοθέτημα αναδεικνύουμε τα θετικά στοιχεία που φέρνει στην καθημερινότητα των δημόσιων λειτουργών.

Κυρίες και κύριοι συνάδελφοι, δεν χωρά καμία αμφιβολία πως το σχέδιο νόμου του Υπουργείου Οικονομικών εκσυγχρονίζει και αναβαθμίζει το δημόσιο.

Οι αλλαγές στην ΑΑΔΕ πρέπει να υποστηριχθούν από το σύνολο των πολιτικών δυνάμεων ώστε να εμπεδωθούν και να αποτελέσουν μια αφετηρία για την καλύτερη οργάνωση και λειτουργία του ελληνικού δημοσίου.

 Ας γίνει, επιτέλους, ένα νέο ξεκίνημα. Ας υπάρξει μια νέα αφετηρία για την καλύτερη οργάνωση και λειτουργία του ελληνικού δημοσίου προς όφελος της κοινωνίας, προς όφελος των Ελλήνων πολιτών.

Σας ευχαριστώ πάρα πολύ, κύριε Πρόεδρε.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ τον κ. Καράογλου.

 Πριν δώσω το λόγο στον κ. Υπουργό θα ήθελα να πω ότι συμφωνώ και εγώ με την παρατήρηση που έκανε ο κ. Καράογλου και πολλοί άλλοι συνάδελφοι εδώ μέσα για το άρθρο 19. Κύριε Υπουργέ παρακαλώ πολύ να το δείτε. Πρόκειται για το άρθρο 19, παράγραφος 11, όπως, επίσης και για το άρθρο 20, παράγραφος 6, όπου ορίζεται ότι οι αποσπασμένοι εκτός ΑΑΔΕ υπάλληλοι, εφόσον ανανεωθεί η απόσπασή τους, παύουν να καταβάλλονται σε αυτούς οι αποδοχές της οργανικής θέσης.Νομίζω και αυτό πρέπει να το ξαναδείτε, κύριε Υπουργέ, θερμή παράκληση και από εμένα και με αυτά τα λόγια σας δίνω το λόγο.

Τον λόγο έχει ο Υφυπουργός Οικονομικών, κ. Απόστολος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε Πρόεδρε.

Κυρίες και κύριοι συνάδελφοι, στην αρχική μου ομιλία στην Επιτροπή έθεσα το πλαίσιο εντός του οποίου λειτουργεί η Ανεξάρτητη Αρχή Δημοσίων Εσόδων. Το πλαίσιο λειτουργίας της δεν επιτρέπει κομματικές παρεμβάσεις, έχει διοικητική αυτοτέλεια και ανεξαρτησία. Τα στοιχεία και τα αποτελέσματα όμως της Αρχής αποτελούν πολύτιμη πηγή και βάση για τις θεσμικές και νομοθετικές παρεμβάσεις που καταθέτουμε προς ψήφιση στη Βουλή ως Υπουργείο Οικονομικών.

Το περιεχόμενο αυτού του νομοσχεδίου είναι μνημονιακή δέσμευση της προηγούμενης Κυβέρνησης. Το κράτος όμως έχει συνέχεια γι’ αυτό αποτελεί προϋπόθεση αξιοπιστίας. Θεωρώ ότι έχουμε αφήσει πίσω μας το τοξικό κλίμα του παρελθόντος, σε ότι αφορά το δίπολο μνημόνιο-αντιμνημόνιο. Η χώρα πρέπει να προχωρήσει μπροστά, κοιτάζει μπροστά.

Υπάρχουν όλες οι προϋποθέσεις για να διαμορφώσουμε ένα νέο αναπτυξιακό πρότυπο ανταγωνιστικό και βιώσιμο. Οι πόροι του Ταμείου Ανάκαμψης και της νέας προγραμματικής περιόδου, θα αποτελέσουν πολύτιμα αναπτυξιακά εργαλεία. Άλλωστε και οι προβλέψεις της Ευρωπαϊκής Επιτροπής εκεί συντείνουν σε ότι αφορά στη χώρα μας. Προβλέπουν ανάπτυξη κοντά στο μέσο όρο της Ευρωζώνης στο τέλος του 2021 και ρυθμό ανάπτυξης 5%, από τους υψηλότερους στην Ευρωζώνη για το 2022. Στην αναπτυξιακή προσπάθεια εντάσσεται και η βελτίωση της απόδοσης και της λειτουργίας της Ανεξάρτητης Αρχής Δημοσίων Εσόδων σε ότι έχει σχέση με τη βασική της αποστολή: τον προσδιορισμό, τη βεβαίωση και την είσπραξη των δημοσίων εσόδων.

Το νομοσχέδιο που θα ψηφιστεί από την Ολομέλεια της Βουλής την προσεχή εβδομάδα, θεσπίζει το νέο μισθολόγιο της Ανεξάρτητης Αρχής Δημοσίων Εσόδων. Ένα νέο μισθολόγιο που είναι άρρηκτα συνδεδεμένο με την έννοια της αξιολόγησης, των μετρήσιμων στόχων, της αξιοκρατίας, αλλά και των δεικτών αποτελεσματικότητας σε κάθε πεδίο ευθύνης. Μαζί με το Ενιαίο Μισθολόγιο που ήδη ισχύει για το σύνολο του δημόσιου τομέα, το οποίο όπως είπα δεν μεταβάλλεται και αποτελεί τη βάση των σταθερών αμοιβών του εργαζομένου, έρχεται να προστεθεί σε αυτό και η ειδική μισθολογική απολαβή που χορηγείται βάσει του περιγράμματος θέσης εργασίας.

Η ειδική μισθολογική απολαβή συμψηφίζει την υφιστάμενη προσωπική διαφορά και ενσωματώνει το τυχόν επίδομα θέσης ευθύνης που λαμβάνουν σήμερα οι υπάλληλοι της Ανεξάρτητης Αρχής Δημοσίων Εσόδων. Είναι απαραίτητο, γιατί μιλάμε για κάλυψη θέσεων υψηλής ευθύνης και απαιτήσεις. Ουσιαστικά πρόκειται για μια καινοτόμου χαρακτήρα μεταρρύθμιση.

Τα κύρια χαρακτηριστικά του νέου μισθολογίου είναι τα εξής: Οι οικονομικές απολαβές κάθε υπαλλήλου συνδέονται με βάση το ειδικό βάρος του πεδίου ευθύνης και τα καθήκοντα κάθε υπαλλήλου στη θέση εργασίας που κατέχει, αλλά και με το επίπεδο σπουδών, την προϋπηρεσία και την οικογενειακή του κατάσταση.

Καθιερώνεται ετήσιο μπόνους όταν επιτυγχάνονται οι στόχοι που ανατίθενται βάσει καθηκόντων. Η έννοια του μπόνους συνδέεται με την ανταμοιβή των εργαζομένων για τη συνεισφορά τους στην επίτευξη των στόχων της Αρχής. Οι αμοιβές συνδέονται πλέον και με τη θέση εργασίας. Καθιερώνονται δεκατρείς βαθμίδες, 13 βαθμοί θέσεων εργασίας. Παρέχεται η δυνατότητα προσαύξησης στο επίδομα για υπαλλήλους που υπηρετούν σε απομακρυσμένες και παραμεθόριες περιοχές, που μπορεί να φτάσει έως και τα 500 ευρώ το μήνα. Οι νέοι υπάλληλοι που δεν λαμβάνουν σήμερα την προσωπική διαφορά θα αμείβονται με μισθό αντίστοιχο με τα καθήκοντα τους, όπως και οι παλαιότεροι συνάδελφοί τους. Αυξάνονται οι ώρες αμειβομένων υπερωριών ενώ δίνει τη δυνατότητα παροχής αμοιβής για τη συμμετοχή και το έργο που θα παραχθεί σε ομάδες εργασίας.

Από εκεί και πέρα, πρέπει να καταστεί σαφές ότι δεν επέρχεται καμία μείωση μισθού σε σχέση με το προηγούμενο καθεστώς. Επαναλαμβάνω, καμία μείωση μισθού σε σχέση με το προηγούμενο καθεστώς. Διατηρείται το επίδομα επικίνδυνης και ανθυγιεινής εργασίας και χορηγείται εφόσον συντρέχουν οι προϋποθέσεις. Επίσης, διατηρούνται και οι οικογενειακές παροχές στο μισθό.

Σημαντικό πλεονέκτημα είναι το γεγονός, ότι το σύνολο των αποδοχών υπολογίζεται στον προσδιορισμό της σύνταξης. Αυτό σημαίνει ότι η ενσωμάτωση της προσωπικής διαφοράς στο μισθό θα συνδεθεί και με μια σημαντική αύξηση στο ποσό που θα πάρει ως σύνταξη ο σημερινός εργαζόμενος.

Αυτοί οι οποίοι εντάσσονται στο νέο μισθολόγιο της Ανεξάρτητης Αρχής Δημοσίων Εσόδων είναι: μόνιμοι και δόκιμοι πολιτικοί δημόσιοι υπάλληλοι της Ανεξάρτητης Αρχής Δημοσίων Εσόδων, υπάλληλοι με σχέση εργασίας Ιδιωτικού Δικαίου Αορίστου και Ορισμένου Χρόνου, που υπηρετούν στην Ανεξάρτητη Αρχή Δημοσίων Εσόδων, μετακλητοί υπάλληλοι, οι Σύμβουλοι και οι Συνεργάτες του Διοικητή της Ανεξάρτητης Αρχής Δημοσίων Εσόδων.

Κυρίες και κύριοι συνάδελφοι, η αξιολόγηση αποτελεί δομικό στοιχείο της νέας εποχής. Εφαρμόζεται παντού σε όλες τις εκφάνσεις της ζωής.

 Ισχύει και για το δημόσιο και για τον ιδιωτικό τομέα.

 Η έννοια της αξιολόγησης είναι συνδεδεμένη με την εξέλιξη, την πρόοδο των εργαζομένων, αλλά και με την αξιοκρατία.

Αγκυλώσεις και στερεότυπα δεκαετιών είχαν δαιμονοποιήσει την έννοια της αξιολόγησης στην Ελλάδα. Αυτό έπρεπε να αλλάξει και αλλάζει.

 Μέσα από το νομοσχέδιο για το νέο μισθολόγιο της Ανεξάρτητης Αρχής Δημοσίων Εσόδων η αξιολόγηση συνδέεται με ορθολογικά, αντικειμενικά και δίκαια κριτήρια, όπως οι γνώσεις, η εμπειρία, η δημιουργικότητα, η κριτική σκέψη, η λήψη αποφάσεων, η αποτελεσματικότητα και η εποπτεία.

Η θεσμική αυτή παρέμβαση έχει μεταρρυθμιστικό πρόσημο, όπως και όλες οι έως τώρα παρεμβάσεις της Κυβέρνησής μας, της Κυβέρνησης του Κυριάκου Μητσοτάκη.

 Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Και εμείς σας ευχαριστούμε πολύ, κύριε Υπουργέ.

 Σε αυτό το σημείο, κυρίες και κύριοι συνάδελφοι, ολοκληρώνεται η συνεδρίασή μας.

 Η β’ ανάγνωση του νομοσχεδίου έχει προγραμματιστεί για την ερχόμενη Δευτέρα, 15 Φεβρουαρίου στις 4.00΄ το απόγευμα.

Σας ευχαριστώ πολύ, ευχαριστούμε και τον κύριο Υπουργό.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Γεώργιος Βλάχος, Ιωάννης Βρούτσης, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Συμεών (Σίμος) Κεδίκογλου, Εμμανουήλ (Μάνος) Κόνσολας, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Αλέξανδρος Φλαμπουράρης, Μαρία Κομνηνάκα, Χρήστος Κατσώτης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

Τέλος, και περί ώρα 13.50 λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**